2
Max Frisch  „ Teofil Franc e’ls piromans“    Traducziun da Mariachatrina Gisep Hofmann

Ün toc instructiv sainz’instrucziun  ( prüm’ ediziun 1961)

Persunas:
Teofil Franc, affarist 55 – 60 ons

Babetta, sia duonna, 50 – 55 ons

Anna, üna maschnera, 20 – 25 ons

Gisep Lumbard, ün luottader, 35 – 40 ons

Jon Farrèr, ün camarier, 35 – 40 ons

Ün pulizist

Ün dr. fil.

Guaivda Vasal, 40 – 45 ons

Il coro, chi consista da pumpiers, cun musica da Peter Appenzeller

Scena:
Üna stüva, ün palantschin

Preambel

Il palc es s-chür, lura sflommiescha ün zurplin: i’s vezza la vista da Teofil Franc, chi
s’impizza üna cigara ed uossa, il local s’insclerind, guarda’l intuorn. Là intuorn el stan
pumpiers cun chaplinas.

Franc
 Gnanca’üna cigara nu’s poja hozindi plü impizzar, sainza stuvair pensar ad ün
incendi! ... quai es propa s-chiffus –

Franc zoppa la cigara impizzada e’s retira, lura avanzescha il corp da pumpiers i’l möd dal
coro antic.

Ün’ura da clucher batta: ün quart passà.

Coro
Vaschins da  la cità paterna, guardai,

A las guardgias da la cità paterna, a nus

Guettond

Tadlond

Cun intenziuns amiaivlas invers il vaschin amiaivel –

Manader dal coro

Chi’ns paja tantüna per quai.

Coro
Equipats excellentamaing

Chaminaina intuorn vossa chasa,
attents e prus al listess mumaint.

Manader dal coro
Minchatant ans tschantaina eir,
mo sainza durmir, instancabels


3
Coro

Guettond

Tadlond

Per cha roba suogliada as scuvrischa

Avant chi saja massa tard per stüder,

Roba chi tschüffa leivmaing fö

Ün’ura da clucher batta: la mezza

Manader dal coro

Privels per tschüffer fö daja blers,

mo na tuot quai, chi fa tschüffer fö, es destin,

nun es evitabel

Coro
Otra roba nempe, cul nom destin

Chi nu’s dumonda co chi vain a da quai,

eir chi desdrüa citads, alch straminabel

quai es s-chandalus

Manader dal coro

Uman

Coro

Massa uman

Manader dal coro

Abolind la stirpa muribunda da vaschins

Ün’ura da clucher batta: trais quarts

Coro

Bler riva  d’evitar il saninclet

Manader dal coro

Tschertamaing!

Coro

Mai plü nu merita quai il Dieu

Mai plü l’uman,

nempe, el resguarda roba umana in ün tal möd,

mai plü nu merita’l il nom

e mai plü la terra divina,

l’instancabla,

früttaivla e misericordiaivla invers l’uman

e mai plü l’ajer ch’el respira

e mai plü il sulai –

Mai plü nu merita quai

Da gnir nomnà destin, be perquai ch’ella es capitada:

La plufraria,

quella chi nu’s lascha stüder mai plü, fingià dal temp vegl innan!

L-FRI 1-2_Teofil Franc e_ls piromans_(v)


4

L’ura da clucher batta: quatter quarts

Manader dal coro

 Nossa guardgia ha cumanzà.

Il coro as tschainta, intant chi batta l’ura:  las nouv

Scena 1

Stüva

Teofil Franc sezza in sia stüva e legia la gazetta, fümond üna cigara, ed Anna, la maschnera
cun ün scussalin alb, maina üna butiglia vin.

Anna
Sar Franc?

Ingüna resposta

Sar Franc –

El plaja insembel la gazetta.

Franc
 Tils pichar sü as stuvessa! Nun haja dit quai adüna? Fingià darcheu ün incendi!
E darcheu l’istess’istorgia, che robas: darcheu uschè ün cromer chi’s gnieua
aint il palantschin, ün cromer innozaint...

El piglia la butiglia.

 Tils pichar sü as stuvessa!

El piglia il tiracucuns.

Anna
Sar Franc –

Franc
Che esa?

Anna
El es amo adüna qua.

Franc
Chi?

Anna
Il cromer chi less discuorrer cun El.

Franc
Eu nu sun qua!

Anna
 Quai til n’haja dit, sar Franc, fingià avant ün’ura. El disch ch’el cugnuoscha ad
El. Sar Franc, eu nu riv da büttar our da porta a quist uman. Eu nu riv da far
quai!


5

Franc
 Perche na?

Anna
Perche ch’ el es fich ün ferm...

El tira oura il cucun.

Franc
El dess gnir daman i’l affar.

Anna
Eu til n’ha dit quai, sar Franc, fingià trais voutas, mo quai nu til interessa.

Franc
Perche na?

Anna
El nu voul avair aua da chavels.

Franc
Che lura?

Anna
Charità...

Sar Franc savura vi dal cucun.

Franc
Ch’Ella til dia ch’eu til bütta savessa our da porta sch’el nu svanischa subit.

El implischa precautamaing seis magöl da vin da Burgogna.

Charità!...

El insaja il vin.

El dess spettar our in piertan. Eu vegn subit. Sch’el venda alch, ün tractat o
ün’aua da far la barba, eu nu sun ün barbar, mo – eu nu sun tantüna ün barbar,
Anna, quai sa Ella be precis! – mo i nu’m vain ingün in chasa. Quai Tilla
n’haja dit fingià tschient jadas! E scha vessan d’avair trais lets libers, i nu vain
in dumonda, eu di, i nu vain in dumonda. I’s sa tantüna a che cha quai po
manar – hozindi...

Anna voul ir oura e vezza, cha l’ ester es güsta entrà: ün atlet, seis costüm algorda mez ad
üna praschun e mez ad ün circus, tetuvaziun vi dal bratsch, fascha da chürom intuorn las
chanvellas. Anna sorta adascus. L’ester spetta infin cha sar Franc ha insajà seis vin ed as
volva.

Lumbard
Buna saira!

Sar Franc  perda la cigara our da stupefacziun.

Sia cigara, sar Franc –

El piglia sü la cigara e tilla dà a sar Franc.

Franc
Ch’El am dia –


6
Lumbard
Buna saira!

Franc
 Che ha quai da chedir? Eu n’ha tantüna dit a la giunfra ch’El dessa spettar our
in piertan. Perche – eu stögl propa dir ... sainza cloccar sün üsch...

Lumbard
Meis nom es Lumbard.

Franc
Sainza cloccar sün üsch.

Lumbard
 Lumbard Gisep

Quietezza
Buna saira!

Franc
E che vessa’L gugent?

Lumbard
Sar Franc nu mangla avair ingüna temma: Eu nu sun ingün cromer!

Franc
E che lura?

Lumbard
Luottader da manster

Franc
Luottader?

Lumbard
Pais greiv.

Franc
Quai vezza.

Lumbard
Vairamaing d’eira quai.

Franc
Ed uossa?

Lumbard
Dischoccupà.

Posa
Sar Franc nu mangla avair ingüna temma, eu nu tscherch ingüna lavur. A
l’incuntrari. Da far la luotta suna stuf... Sun be gnü, perquai chi plouva uschè
ferm dadourvart.
Posa

Qua esa plü chod.
Posa

Eu sper da nu disturbar. –
Posa

Franc
Füma’L?    El offrischa da sias cigaras.

Lumbard
Quai es sgrischaivel, sar Franc, sch’ün es creschü uschè grond sco eu. Tuot la
glieud ha temma da mai... Grazcha!

Sar Franc til dà fö.


7
Grazcha.

Els stan in pè e füman.

Franc
Dimena, cuort e bön, che vessa’L jent?

Lumbard
Meis nom es Lumbard.

Franc
Quai ha’L fingià dit, hai, am fa plaschair –

Lumbard
Eu sun sainza tet.

El tegna la cigara suot il nas ed insaja l’odur.

Eu sun sainza tet.

Franc
Lessa’L  - ün toc pan?

Lumbard
Sch’El nun ha nügli’oter...

Franc
O ün magöl vin?

Lumbard
Pan e vin... Mo be sch’eu nu disturb, sar Franc, be sch’eu nu disturb!

Sar Franc va pro’l üsch.

Franc
Anna!.                            El  tuorna.

Lumbard
 La giunfra ha dit cha sar Franc am vöglia büttar oura persunalmaing, mo eu
n’ha pensà, sar Franc, ch’El nu manaja quai serius...

Anna es entrada

Franc
Anna, ch’Ella maina ün seguond magöl.

Anna
Bainschi.

Franc
Ed ün pa pan – nevaira.

Lumbard
E scha la giunfra nun ha nüglia incunter: ün pa painch. Ün pa chaschöl o charn
frais-cha o alch uschea. Be ingünas saramonas. Ün pêr cucumers, üna tomata o
uschea, ün pa mustarda – che ch’ella ha güsta pront, giunfra.

Anna
Bainschi.

Lumbard
Be ingünas saramonas

Anna sorta.

Franc
Ch’El am cugnuoscha, ha’L dit a la giunfra.


8
Lumbard
Bain cler, sar Franc, bain cler.

Franc
 Dingionder?

Lumbard
Be da Sia megldra vart, sar Franc, be da Sia megldra vart. Her saira, al tavulin,
eu sa, sar Franc nu m’ha gnanca dat bada aint il chantun, tuot l’ustaria ha gnü
gust, sar Franc, mincha jada cur ch’El ha cloccà cul puogn sün maisa.

Franc
Che n’haja lura dit?

Lumbard
L’unic güst.

El füma sia cigara, lura:

Pichar sü tils stuvessa. A tuots. Plü svelt pussibel e meglder chi’d es. Pichar sü.
A quists piromans nempe...

Franc  offrischa üna pultruna.

Franc
Per plaschair. –

Lumbard as tschainta.

Lumbard
Ad homens sco El, sar Franc, quai es quai cha no dovrain!

Franc
Schi schi, tschert, mo –

Lumbard
Ingün mo, sar Franc, ingün mo! El es amo da buna razza, El ha amo ün’opiniun
positiva. Quai vain da quai.

Franc
Tschert –

Lumbard
El ha amo curaschi civil.

Franc
Bainschi –

Lumbard
Quai vain apunta da quai.

Franc
 Da che?

Lumbard
El ha amo üna conscienza, quai ha badà tuot l’ustaria, üna dretta conscienza.

Franc
Schi schi, quai s’inclegia da sai –

Lumbard
Sar Franc, quai nu’s inclegia dafatta na da sai. Hozindi. - Aint il circus, ingio
ch’eu n’ha luottà, per exaimpel – e perquai, sa’L, es el lura eir ars giò, tuot il
circus! – nos directer per exaimpel, quel ha dit: El am po, Pep! – eu n’ha
apunta nom Gisep... El am po...! ha’l dit: Perche vess eu d’avair üna
conscienza? Pled per pled. Quai ch’eu douvr per gnir a fin cun mias bestias,
quai es üna giaischla. Pled per pled! Uschè ün d’eira quai. Conscienza! ha’l fat
beffa: Sch’ün ha üna conscienza lura es quai pel solit üna noscha...


9

El füma cun giodimaint

Pasch a si’orma.

Franc
Voul quai dir ch’el saja mort?

Lumbard
Ars giò cun tuot seis plunder...

Ün’ura da  pè batta las nouv.

Franc
Nun incleg che cha la giunfra tambas-cha uschè lönch!

Lumbard
Eu n’ha temp –

I’s dà la situaziun ch’els as guardan dandettamaing aint pels ögls.

El nun ha neir ingün let liber in Sia chasa, sar Franc, la giunfra ha fingià dit
quai –   Ria

Franc
Perche ria’L?

Lumbard
Displaschaivelmaing ingün let liber! Quia dischan nempe tuots, apaina ch’ün
sainza tet – e lapro nu lessa gnanca ün let.

Franc
Na?

Lumbard
Eu sun düsà, sar Franc, da durmir giò per terra. Meis bap d’eira ün charbuner.
Eu sun düsà...

El füma dapersai.

Ingün mo, sar Franc, ingün mo! Eu di: El nun es ün da quels chi ha üna noscha
leua e quinta grossas in ustaria per quai ch’el ha fifa. Ad El craja quai.
Displaschaivelmaing ingün let liber! – quai dischan tuots – mo ad El, sar Franc,
ad El craja pled per pled... Ingio rivessna, scha ningün nu pudess plü crajer a
tschel? Eu di adüna: Ingio mâ rivaina, meis chars! Minchün craja cha tschel
saja ün piroman, nügli’oter co disfiduzcha sün quist muond. O nun haja forsa
radschun? Quai ha badà tuot l’ustaria, sar Franc: El craja amo vi dal bun
natüral dal uman e dad El svess. O nun haja forsa radschun ? El es il prüm
uman in quista cità chi nu tratta a glieud sco no be sco piromans –

Franc
Qua es ün tschendrin.

Lumbard
O nun haja forsa radschun?

El clocca giò precautamaing la tschendra da sia cigara.

La gronda part da la glieud hozindi nu craja in Dieu, mo plüchöntsch in
pumpiers.


10
Franc
Che manaja’L cun quai?

Lumbard
La vardà.

Anna maina aint ün pitschen tablet.

Anna
Charn frais-cha nu vaina plü.

Lumbard
Quai basta, giunfra, quai basta – be la mustarda ha’La amo invlidà.

Anna
Ch’El am s-chüsa!

Anna sorta.

Franc
Ch’El mangia! –

Franc implischa ils magöls.

Lumbard
Dapertuot, sar Franc, nu’s vaina tut sü uschea. Quai Al possa dir. Eu n’ha
passantà fingià robas – Apaina ch’ün da no zappa aint da porta, hom sainza
cravatta, sainza tet, fomantà: Ch’El piglia plazza! dischna, e davo via clomna a
la pulizia. Che manaja’L da quai? Eu dumond per allogi, nügli’oter, ün
luottader brav, chi ha fat la luotta dürant tuot sia vita; Lura tschüffa ün da
quists signurs, chi nun ha amo mai fat la luotta, ad ün da no pel culöz. –
Perche? dumonda e’m volv be, be per til verer, e fingià ha’l ruot la spadla…

El piglia il magöl.

Viva!

Els baivan e Lumbard cumainza a stranglar giò il damangiar.

Franc
Quai es ün pa üna chosa, meis signur, hozindi. I nu’s po sfögliar ingüna gazetta
plü: Darcheu uschè ün incendi! E darcheu la vegli’istorgia, robas da nu crajer:
Darcheu ün cromer, chi dumonda per allogi, ed il di davo arda la chasa a fö viv.
Eu manai be – dit avertamaing: Eu poss bainschi incleger üna tscherta
disfiduzcha.

El piglia pro sia gazetta.

Qua: per plaschair!

El til metta la gazetta averta dasper il plat.

Lumbard
Eu n’ha vis.

Franc
Ün quartier da cità inter.

El sta sü per muossar quai a Lumbard.

Ch’El legia quist!


11

Lumbard strangla giò inavant e legia e baiva.

Lumbard
Beaujolais?

Franc
Schi.

Lumbard
Pudess esser amo ün pa plü chod...

El legia sur il plat via:

„... para, cha l’incendimaint saja gnü planisà e manà tras tenor listess moster
sco tschella jada.“

Els as dan ün sguard.

Franc
Nun es quai incredibel!

Lumbard  metta la gazetta da la vart.

Lumbard
Perquai nu legia ingünas gazettas.

Franc
Co manaja’L quai?

Lumbard
Perquai chi’d es adüna darcheu l’istess.

Franc
 Schi schi, meis signur, bain cler, mo – quai nun es ingüna soluziun, meis
signur, simplamaing da na leger gazettas; a la fin dals quints as stoja savair che
chi’ns aspetta.

Lumbard
Perche?

Franc
Simplamaing uschea.

Lumbard
I capita listess, sar Franc, i capita precis listess.

El savura vi da la liongia.

Güdizi divin.

El as taglia giò ün toc liongia.

Franc
Craja’L quai?

Anna maina la mustarda.

Lumbard
Grazcha, giunfra, grazcha.

Anna
Amo alch?

Lumbard
Per hoz na.


12

Anna resta pro l’üsch.

Mustarda es nempe meis trat predilet –

El schmacha la mustarda our da la tuba.

Franc
Perche güdizi divin?

Lumbard
Che sa eu...

El strangla giò e guarda amo üna jada illa gazetta:

„... para als perits cha l’incendimaint saja gnü planisà e manà tras tenor listess
moster sco tschella jada.“

El ria cuort, lura implischa’l seis magöl cun vin.

Anna
Sar Franc?

Franc
Che esa?

Anna
Sar Vasal less discuorrer cun El.

Franc
Vasal? Uossa? Vasal?

Anna
El disch –

Franc
Nu vain in dumonda.

Anna
Ch’el nu possa incleger ad El –

Franc
Perche am vessa’l d’incleger?

Anna
Ch’el haja üna duonna amalada e trais uffants –

Franc
Nu vain in dumonda! Quai dia.

El es stat sü plain’impazienza.

Sar Vasal! Sar Vasal! Sar Vasal am less, per plaschair, laschar in pos, cha’l
diavel porta, o el dess gnir pro cun ün advocat. Per plaschair! Eu n’ha pos da la
saira. Sar Vasal! Simlas chosas pervi d’üna desditta nu vöglia avair plü.
Ridicul! E lura daja hozindi sgüranzas sco amo mai ill’istorgia da l’umanità. ...
Schi! El dess tour ün advocat. Bun. Eu pigliarà eir ün advocat. Partecipaziun vi
da si’invenziun! Ch’el as metta suot sia platta da gas o piglia ün advocat,  per
plaschair! – scha sar Vasal as po prestar da perder ün process o da til
guadagnar. Bun! Bun!

El as retegna cun ün sguard vers Lumbard.


13
Ch’Ella dia a sar Vasal ch’eu n’haja visitas.

Anna sorta.
Ch’El am s-chüsa!

Lumbard
El es qua da chasa, sar Franc.

Franc
Til gusta lura?

El as tschainta e guarda co cha’l giast gioda.

Lumbard
Chi vess pensà quai, schi, chi vess pensà cha quai detta amo? Hozindi.

Franc
Mustarda?

Lumbard
Charità.

El scrauvgia sü darcheu la tuba.

Eu manai be uschea: Ch’El nu m’ha simplamaing tschüf pel culöz, sar Franc,
per büttar ad ün sco no simplamaing be our d’chasa – oura illa plövgia! –
vezza’L quai es quai, sar Franc, quai cha no dovrain: Charità.

El piglia la butiglia e s’implischa il magöl.

Cha’l Segner Al paja e renda!

El baiva e gioda evidaintamaing.

Franc
El nu sto uossa pensar ch’eu saja üna persuna inumana –

Lumbard
Sar Franc!

Franc
Duonna Vasal pretenda quai nempe!

Lumbard
Sch’El füss üna persuna inumana, sar Franc, lura nu’m dessa’l ün allogi quista
not, quai es clerischem.

Franc
Nevaira?

Lumbard
Ed eir scha quai füss be sün palantschin.

El metta giò il magöl.

Uossa è’l precis güst, nos vin.

I sclingia vi da la porta.

Pulizia? –

Franc
Mia duonna –


14

Lumbard
Hm.

I sclingia amo üna jada.

Franc
Ch’El vegna!... Mo suot üna cundiziun, meis signur: ingüna canera! Mia
duonna es amalada dal cour –

I’s doda vuschs da duonnas dadourvart, e Franc fa segn a Lumbard da far svelt, e güda a
tour il tablet, il magöl e la butiglia; sülla pizza dals peis vana a dretta, ingio cha’l coro as
tschainta.

Ch’Els ans s-chüsan!

El rampigna sur il bankin oura.

Lumbard
Ch’Els ans s-chüsan!

El rampigna sur il bankin oura, ed els duos svanischan, intant cha duonna Franc aintra da
schnestra in stüva, accumpagnada dad Anna, chi tilla piglia giò la roba.

Babetta
Ingio es meis hom? Ella sa, Anna, no nun eschan meskins: Ella po avair ün
marus, mo eu nu vögl, Anna, ch’ella til zoppa in chasa.

Anna
Duonna Franc, mo eu nun ha ingün marus!

Babetta
Ed a chi appartegna il velo plain ruina, chi’d es cagiò dasper la porta? Eu n’ha
nempe trat ün vaira sagl –

Palantschin

Sar Franc  impizza la glüm, i’s vezza il palantschin, el tschegna a Lumbard, ch’el dessa
entrar, i discuorran be dascus.

Franc
 Qua es la clavella da la glüm ... Sch’El ha fraid, inclur esa amo üna veglia pel
da besch, craja – mo dascus, cha’l diamper porta... Ch’El tira oura las
s-charpas!

Lumbard metta giò il tablet e tira oura üna s-charpa.

Sar Lumbard –

Lumbard
Sar Franc?

Franc
Mo El am imprometta: El nun es propa na ün piroman?

Lumbard sto rier.

Pscht!


15
El tschegna buna not, sorta e serra l’üsch, Lumbard tir’oura tschella s-charpa.
Stüva

Babetta ha dudi alch e taidla, ella guarda schoccada, lura dandettamaing surleivgiada, ella
as drizza vers il public.

Babetta
Meis hom, Teofil, m’ha impromiss, dad ir mincha saira persunalmaing sün
palantschin, per verer persunalmaing schi nu saja là ingün piroman. Eu til sun
grata. Uschigliö nu rivessa nempe da durmir dürant la not...

Palantschin

Lumbard va pro la clavella da la glüm, uossa in stinvs, e stüda la glüm.

Coro
Vaschins da la cità paterna, guardai

Guardgia faina, guardians da l’innocenza,

innozaints adüna amo,

cun intenziuns amiaivlas invers la cità chi dorma

Sezzond

Stond in pè

Manader dal coro

Minchatant chargiond la püpa per la curturella.

Coro
Guettond

Tadlond

Ch’ingün fö our da tets affidats

Tuot in flommas

Abolischa nossa cità paterna.

Ün’ura da clucher batta las trais.

Manader dal coro

Minchün sa cha nus eschan qua, e sa: i basta il clom

El chargia la püpa.

Coro

Chi mâ fa glüm in stüva

Da quistas uras?

O disfurtüna, in ün stadi da nervas ruinadas

Sainza sön – sainza furtüna

Vezza la duonna.

Babetta aintra in vestchombra.

Babetta
Qua tuossa inchün!


16
I’s doda a groflar.

Teofil! Nu dodast quai?

I’s doda a tuossir.

Qua es bain inchün!...

I’s doda a groflar.

Homens! Lura piglian els simplamaing alch mez per durmir.

Ün’ura da clucher batta las quatter

Manader dal coro
Id es las quatter.

Babetta stüda darcheu la glüm.

Manader dal coro

Mo ningün clom nun es gnü.

El metta aint sia püpa, i spunta l’alba davovart.

Coro
Raz dal sulai

Tschagl, oh, d’ün ögl divin

Sclerind amo üna jada il di

Sur ils tets affidats da la cità. Furtüna per nus!

Nüglia nun es capità illa cità nocturna.

Hoz amo nüglia...

Furtüna per nus!

Il coro as tschainta


17

Scena 2

Stüva

Franc es là in mantel e chapè, mappina da chürom suot bratsch, baiva seis cafè da bunura e
discuorra our da stüva.

Franc
- per l’ultima jada: El nun es ün piroman!

Vusch
Dingionder sast tü quai?

Franc
 Eu til n’ha dumandà persunalmaing... ed insomma: Nu’s poja nempe pensar plü
vi da nügli’oter sün quist muond? Quai es per gnir our d’clocca, vo cun voss
piromans tuotta pezza –

Babetta riva cun üna cröa da lat.

Per gnir our d’clocca!

Babetta
Nun am sbragir sü!

Franc
Eu nu sbrai sü per tai, eu sbrai tuot in general.

Ella svöda lat in sia tazza.

Eu stögl ir uossa.

El baiva seis cafè chi’d es massa chod.

Schi’s craja cha minchün saja ün piroman, ingio maina quai? I’s sto eir avair ün
pa fiduzcha, Babetta, ün pa fiduzcha –

El dà  ün sguard sün si’ura da bratsch.

Babetta
Tü est massa buntadaivel. Qua nu riva da far, Teofil. Tü laschast discuorrer teis
cour intant ch’eu nu riv da cludir ögl tuotta not ... eu til less dar ün püschain,
mo lura, Teofil, lura til spedischa.

Franc
Fa tü quai.

Babetta
Cun tuott’amiaivlezza, sast, sainza til far mal.

Franc
Fa tü quai.

El metta giò la tazza.

Eu stögl ir pro’l advocat.

El dà ün bütsch d’adüs a Babetta, in quel mumaint riva Lumbard chi porta üna pel da besch;
els nu til vezzan amo.


18

Babetta
Teofil, perche hast tü vairamaing licenzchà a Vasal?

Franc
Perche ch’eu nu til sa plü dovrar.

Babetta
Tü d’eirast adüna uschè cuntaint cun el.

Franc
 Precis quai esa, ch’el less profitar. Partecipaziun vi da si’invenziun! Ed insè sa
Vasal be precis che cha noss’aua da chavels es: üna prestaziun commerciala,
mo ingün’invenziun. Ridicul! La glieudetta chi stricha noss’aua da chavels sün
sia bluotta pudess güsta uschè bain strichar sü seis agen urin –

Babetta
Teofil!

Franc
Id es tantüna vaira!

El controlla sch’el ha tuot in sia mappina.

Eu sun massa buntadaivel, tü hast radschun: a quist Vasal stordscharaja
bainschi il culöz.

El voul sortir e vezza a Lumbard

Lumbard
Bun di, mia dama e meis signur!

Franc
Sar Lumbard –

Lumbard til stenda via il man.

Lumbard
Ch’El dia simplamaing Pep.

Franc nu stenda via seis man.

Franc
- mia duonna discuorrarà cun El, sar Lumbard. Eu stögl ir.
Displaschaivelmaing. Mo eu Til giavüsch tuot il bun...

El squassa a Lumbard il man.

Tuot il bun Pep, tuot il bun!

Franc sorta.

Lumbard
Tuot il bun, Teofil, tuot il bun!

Babetta til guarda be tais.

Seis hom ha bain nom Teofil?...

Babetta
Co ha’l durmi?


19
Lumbard
Grazcha, fraid. Mo eu am n’ha permiss, mia dama, da tour la pel da besch -
Am tira adimmaint mia giuventüna aint illas chamonnas dals charbuners... Hai
– Sun düsà vi da pirantüms...

Babetta
Seis püschain es pront.

Lumbard
Mia dama!

Ella til muossa üna sopcha.

Quai nu possa acceptar!

Ella implischa sia tazza.

Babetta
El sto mangiar bain, Pep, el ha dal sgür amo ün lung viadi davant sai.

Lumbard
Schi co?

Ella til muossa amo üna jada la sopcha.

Babetta
Vessa’L jent ün öv cot a tender?

Lumbard
Duos.

Babetta
Anna!

Lumbard
Ella vezza, mia dama, eu am saint fingià da chasa... Eu am permet –

El as tschainta. Anna es entrada.

Babetta
Duos övs cots a tender.

Anna
Va bain.

Lumbard
Trais minuts e mez.

Anna
Va bain.

Anna voul ir

Lumbard
Giunfra!

Anna resta sün porta.

Bun di!

Anna
Di.

Anna sorta


20
Lumbard
Co cha quista giunfra am guarda! Cha’l diavel porta! Schi dependess da quella,
eu crai, ch’eu vess da star coura suot la plövgia a tschêl ruot.

Babetta metta sü cafè.

Babetta
Sar Lumbard –

Lumbard
Hai?

Babetta
Sch’eu poss discuorrer avertamaing: -

Lumbard
Ella trembla, mia dama!?

Babetta
Sar Lumbard –

Lumbard
Che esa cun Ella?

Babetta
Qua esa chaschöl.

Lumbard
Grazcha

Babetta
Qua esa conserva.

Lumbard
Grazcha.

Babetta
Qua esa meil.

Lumbard
Üna roba davo tschella, mia dama, üna davo tschella!

El as pozza inavo e mangia sia suonda, pront per tadlar.

Che esa?

Babetta
Be dret oura, sar Lumbard –

Lumbard
Ch’Ella am dia be Pep.

Babetta
Be dret oura –

Lumbard
Ella less gnir libra da mai?

Babetta
Na, sar Lumbard, na! Uschea nu lessa dir quai –

Lumbard
Co less’La lura dir quai?

El piglia chaschöl.

Tilsiter es nempe meis trat predilet.

El as pozza darcheu inavo e mangia, pront per tadlar.


21
La dama craja dimena ch’eu saja ün piroman –

Babetta
Ch’El nu m’inclegia fos! Che n’haja vairamaing dit? I nun es propa na
mi’intenziun da Til spermalar, sar Lumbard,
Pled d’onur! El m’ha irrità cumplettamaing. Chi discuorra qua da piromans! Eu
nu’m lamaint dad El in ingün möd, sar Lumbard, da seis deport –

Lumbard metta giò la posada.

Lumbard
Eu sa: eu nun ha ingüna maniera.

Babetta
Na, sar Lumbard, quai nun es quai –

Lumbard
Ün hom chi blassa –

Babetta
Plufraria –

Lumbard
Quai m’hana dit adüna, fingià illa chasa d’orfens: Lumbard, nu blassar!

Ella piglia la comma per metter sü cafè.

Babetta
El am malinclegia, o dolur, el am malinclegia cumplettamaing.

El tegna il man sün sia tazza.

Lumbard
Eu vegn.

Babetta
Sar Lumbard –

Lumbard
Eu vegn.

Babetta
Amo üna tazza?

El squassa il cheu.

Üna mezza?

El squassa il cheu.

Uschea nu das-cha’L ir, eu nun ha vuglü Til spermalar, meis signur, eu nun ha
insomma na dit gnanc’ün pled ch’El blassa!
El sta sü.

Til n’haja spermalà?

El plaja insembel la servietta.

Lumbard
Che s’impo Ella, mia dama, ch’eu nun ha ingüna maniera! Meis bap d’eira
charbuner. Dingionder dess glieud sco no avair bunas manieras! D’avair fom e
fraid, mia dama, quai nu’m fa oura nüglia, mo – ningüna scolaziun, mia dama,
ningün deport, mia dama, ningüna cultura...


22
Babetta
Eu incleg.

Lumbard
Eu vegn.

Babetta
Ingio?

Lumbard
Oura suot la plövgia...

Babetta
Char Segner.

Lumbard
Suna düsà.

Babetta
Sar Lumbard... Ch’El nu’m guarda in quist möd! – Seis bap d’eira charbuner,
quai chapischa tantüna, sar Lumbard, El varà gnü dal sgür üna greiv’infanzia –

Lumbard
Dafatta ingüna, mia dama.

El sbassa il cheu e tambas-cha vi da sia dainta.

Dafatta ingüna. Eu vaiva be set ons cur cha mia mamma es morta...

El as volva ed as struscha ils ögls.

Babetta
Pep! – mo Pep...

Anna aintra e maina ils övs cots a tender.

Anna
Amo alch?

Anna nu survain ingüna resposta e sorta.

Babetta
Eu nu Til spedisch, meis signur, quai nun haja gnanca dit. Che n’haja
vairamaing dit? El am malinclegia propa, sar Lumbard, quai es sgrischaivel.
Che possa be far, per ch’El am craja?

Ella til piglia ( ün pa esitand ) per la mongia.

Ch’El stetta amo, Pep, ch’El mangia!

Lumbard as metta darcheu in davo maisa.

Che craja’L chi  cha nus sajan? Eu nun ha badà ch’El blassa, pled d’onur! E
scha fingià: Nus nu mettain pais sün formalitats, sar Lumbard, quai stuvessa’L
badar, sar Lumbard, nus nun eschan uschea...

El taglia giò il cheu da seis öv.

Lumbard
Cha’l Segner Tilla paja e renda bain!

Babetta
Qua es il sal.


23
El mangia l’öv cul sdunin.

Lumbard
Quai es vaira, mia dama. Ella nu’m ha gnanca spedi, gnanca pled da quai, quai
es vaira. Less rovar per pardun, ch’eu n’ha inclet fos, mia dama...

Babetta
È’l inandret, l’öv?

Lumbard
Ün pa lom... Eu less rovar fich per pardun.

El ha fini da mangiar l’öv.

Che ha’La vuglü dir, mia dama, avant cur ch’Ella ha dit: Be dret oura!

Babetta
Schi, che n’haja vairamaing vuglü dir....

El taglia giò il cheu dal seguond öv.

Lumbard
Cha’l Segner Tilla paja e renda bain!

El mangia il seguond öv cul sdunin.

Jon, quel disch adüna, cha quai nu detta plü: la cumpaschiun privata. I nu dà
hozindi ingüna signuria plü. Naziunalisaziun! I nu dà ingüns drets umans plü.
Discha’l – perquai va il muond in malura – perquai!

El metta sal sül öv.
Quel farà ögls! – sch’el survain ün tal püschain, quel farà ögls! ... nos Jon!

I sclingia vi da la porta.

Forsa es quai el.

I sclingia vi da la porta.

Babetta
Chi es Jon?

Lumbard
Quel ha cultura, mia dama, Ella vezzarà, quel d’eira nempe camarier aint il
Waldhaus, avant co ch’el es ars giò, il Waldhaus –

Babetta
Ars giò?

Lumbard
Camarier superiur.

Anna es entrada.

Babetta
Chi es quai?

Anna
Ün signur.

Babetta
E che giavüscha’l?


24
Anna
Da la sgüranza da fö, discha’l, ch’el stopcha inspecziunar la chasa.

Babetta sta sü.
El porta ün frac –

Babetta ed Anna sortan, Lumbard as metta sü cafè.

Lumbard
Nos Jon!

Coro
Uossa suna fingià in duos

Chi svaglian nossa disfiduzcha,

velos nempe, da ruina, chi appartegnan
ad inchün, mo a chi?

Manader dal coro

Ün daspö her, l’oter daspö hoz.

Coro
O disfurtüna!

Manader dal coro

Darcheu esa not, e nus fain la guardgia.

Ün’ura da clucher batta.

Coro
Bler vezza’l, ingio chi nun es nüglia, quel temmus,

a quel nempe sculozza fingià si’aigna sumbriva,

curaschus a cumbat til chatta mincha fama,

uschea ch’el s’inchambuorra,

Uschea temmantà, viva’l inavant,

Fin chi aintra

In sia stüva.

L’ura da clucher batta.

Manader dal coro

Perquai ch’els nu bandunan la chasa, quels duos,

Co dessa interpretar quai?

L’ura da clucher batta.

Coro
Plü orb co’ls orbs es il temmantà,
Tremblond da spranza, chi nu saja nüglia da mal,

Amiaivelmaing retschaiva’l quai,

sainza defaisa, oh, stanguel da la temma,
sperond il meglder...
Fin chi’d es massa tard.

L’ura da clucher batta.

Coro
O disfurtüna!         Il coro as tschainta.


25
Scena 3

Palantschin

Lumbard, adüna amo in costüm da luottader, e tschel, chi ha trat oura seis frac e porta be
amo il brastoc alb sun landervia a rodlar butschins aint in palantschin, butschins da tola, da
quels chi’s douvra normalmaing per transportar benzina, tuot uschè dascus sco pussibel;
tuots duos han trat oura las s-charpas.

Tschel
Dascus! Dascus!

Lumbard
E scha’l vain süll’idea e cloma la pulizia?

Tschel
Inavant!

Lumbard
Che lura?

Tschel
Plan! Plan... Ferma.

Els han rodlà il butschin pro tschels, chi sun fingià miss nan i’l s-chür sül far di; tschel piglia
fils da pulir per as struschar giò la dainta.

Perche vessa’l da clomar la pulizia?

Lumbard
Perche na?

Tschel
Perquai ch’el es svess chastiabel.

I’s doda ruclöz da culombs

Puchà, id es di, lascha’ns ir a durmir!

El bütta davent ils fils da pulir.

Mincha vaschin es chastiabel, in fuond, a partir dad üna tscherta somma
d’entradas. Nu’t far pissers!...

I clocca vi da l’üsch serrà.

Franc
Drivir! Drivir!

Inchün  rampluna e stira vi da l’üsch.

Tschel
Quist nu tuna davo püschain.

Franc
Drivir! Eu di. Subit!

Lumbard
Uschea nu d’eira’l amo mai.


26
I rampluna vieplü. Tschel as tira aint il frac. Sainza prescha, mo listess  svelt. El metta gualiv
la cravatta ed as struscha davent la puolvra, lura riva’l l’üsch: - Id aintra Franc in
vestchombra, sainza verer al compel nouv, perquai cha quel es davo l’üsch chi’s riva.

Franc
Sar Lumbard!

Lumbard
Bun di, sar Franc, bun di, eu sper cha’l ramplunöz stüpid nu Til haja sdruaglià -

Franc
Sar Lumbard!

Lumbard
Quai nu capitarà mai plü.

Franc
Ch’El banduna mia chasa. –

Posa
Eu di: Ch’El banduna mia chasa!

Lumbard
Cura?

Franc
Subit.

Lumbard
Perche?

Franc
O cha mia duonna, eu nu vögl e nu larà impedir quai, cloma a la pulizia.

Lumbard
Hm.

Franc
E quai subit!

Posa

Che spetta’L amo?

Lumbard, sainza dir pled, piglia sias s-charpas.

Eu nu vögl ingünas discussiuns!

Lumbard
Eu nu di gnanca pled.

Franc
 Sch’El craja, sar Lumbard, ch’eu am lascha plaschair tuot, be perquai ch’El es
ün luottader – ün tal ramplunöz tuotta not –

El muossa cul bratsch stendü vers l’üsch.

Oura! Oura! Dia. Oura!

Lumbard discuorra via vers tschel.

Lumbard
Uschea nu d’eira’l amo mai...

Franc as volva e sta là cun bocca averta.


27
Tschel
Meis nom es Farrèr

Franc
Meis signurs -?

Farrèr
Jon Farrèr.

Franc
Perche, meis signurs, perche eschat dandettamaing in duos?

Lumbard e Farrèr as guardan.

Sainza dumandar!

Farrèr
Vezzast.

Franc
Che voul quai dir?

Farrèr
Eu n’ha dit a tai. Quai nu’s faja, Pep, tü nun hast ingüna maniera. Sainza
dumandar! Che es quai per ün möd: - dandettamaing eschna in duos.

Franc
Eu sun schoccà.

Farrèr
Vezzast!

El as volva vers Franc.

Eu til n’ha dit!

El as volva vers Lumbard

Nun haja dit quai a tai?

Lumbard as svarguogna.

Franc
Che As impissaivat vairamaing, meis signuors? A la fin dals quints sun eu il
possessur da la chasa. Eu fetsch la dumonda: Che As impissaivat vairamaing?
Posa

Farrèr
Dà resposta, scha’l signur at dumonda!

Posa

Lumbard
Jon es tantüna meis ami...

Franc
E co inavant?

Lumbard
No eschan its insembel a scoula, sar Franc, fingià d’uffant ...

Franc
E?

Lumbard
Lura n’haja pensà...


28
Franc
Che?

Lumbard
Lura n’haja pensà...

Posa

Farrèr
Nüglia nun hast pensà!

El as volva vers Franc.

Eu Til incleg perfettamaing, sar Franc. Tuot quai chi’d es inandret, mo a la fin
dals quints –

 El sbraia sü per Lumbard.

Crajast tü ch’ün possessur da chasa as stopcha laschar plaschair tuot?

El as volva vers Franc.

Pep nu Til ha propa na dumandà?

Franc
Gnanca pled!

Farrèr
- e lura at dast da buonder schi’t spedischan our d’chasa?

El squassa il cheu e ria sco sur d’ün pluffer.

Franc
 I nun es da rier, meis signurs. I’m es seriusischem, meis signurs. Mia duonna es
amalada dal cour –

Farrèr
Vezzast!

Franc
Mia duonna nun ha durmi bod nüglia quista not. Pervi da quist ramplunöz. Ed
insomma: - Che fan Els vairamaing qua?

El guarda intuorn.

Che diavel esa qua cun quists butschins?

Lumbard e Farrèr guardan là ingio chi nu sun ingüns butschins.

Qua! Per plaschair! Che es quai?

El clocca sül butschin.

Che es quai?

Lumbard
Butschins...

Franc
Dingionder vegnan quels?


29
Lumbard
Sast tü, Jon, dingionder chi vegnan?

Farrèr
Import, id es scrit sü.

Franc
Meis signurs –

Farrèr
Inclur esa scrit sü!

Farrèr e  Lumbard tscherchan l’adressa.

Eu sun schmort. Che As impissaivat vairamaing? Tuot meis palantschin plain
butschins – mantunats, propa mantunats!

Farrèr
Hai, apunta.

Franc
Che manaja’l cun dir quai?

Farrèr
 Pep ha fat ün fos quint... Dudesch sün quindesch meters! Hast tü dit, e quel nun
ha gnanca 100 meters quadrat, tuot quist palantschin... Eu nu poss tantüna na
laschar meis butschins oura sün via, sar Franc, quai inclegiarà’L.

Franc
Nüglia nun inclegia –

Lumbard muossa ün’etiketta.

Lumbard
Qua, sar Franc, qua es l’etiketta!

Franc
Eu sun schmort –

Lumbard
Qua esa scrit dingionder chi vegnan. Qua.

Franc
...be amo schmort.

El fixescha l’etiketta.

Cagiò

Anna maina ad ün pulizist in stüva.

Anna
 Eu til clom.

Ella va, e’l pulizist spetta.

Casü

Franc
Benzina!?-

Cagiò

Anna tuorna amo üna jada


30

Anna
E da che as tratta, sar sergent?

Pulizist
Affars

Anna va, ed il pulizist spetta.

Casü

Franc
Es quai vaira, meis signurs, es quai vaira?

Farrèr
Che?

Franc
Quai chi’d es scrit sün quist’etiketta.

El tils muossa l’etiketta.

Chi crajaivat ch’eu saja? Quist nu’m es capità amo mai. Crajaivat vairamaing
ch’eu nu sapcha leger?

Els guardan l’etiketta.

Per plaschair! –

El ria co chi’s ria sur d’ün’ impertinenza.

Benzina!

El discuorra sco ün güdisch d’inquisiziun.

Che esa aint in quists butschins?

Farrèr
Benzina.

Franc
Ch’El nu fetscha stincals! Eu dumond pell’ultima jada, che esa in quists
butschins? Els san uschè bain sco eu cha benzina nu tocca sün palantschin –

El stricha cun ün daint sur il butschin via.

Per plaschair – qua: ch’Els savuran savessa!

El tils tegna il daint suot il nas.

Es quai benzina o nun es quai benzina?

Els sfuschignan  e guardan ün aint per tschel.

Ch’Els dettan resposta!

Farrèr
Id es.


31
Lumbard
Id es.

Tuots duos
Precis.

Franc
Sun Els vairamaing farsocs? Tuot meis palantschin plain benzina –

Lumbard
Perquai, sar Franc, nu fümaina neir na.

Franc
E quai, meis signuors, in quist temp, ingio chi’s vain averti in mincha gazetta,
chi’s sföglia. Che s’impissaivat vairamaing? Mia duonna tschüffa ün cuolp da
cour sch’ella vezza quai.

Farrèr
Vezzast!

Franc
Ch’El nu dia adüna: Vezzast!

Farrèr
Quai nu poust pretender d’üna duonna, Pep, d’üna chasarina, eu cugnuosch
bain a las chasarinas –

Anna cloma sü per s-chala.

Anna
Sar Franc! Sar Franc!

Franc serra l’üsch.

Franc
Sar Lumbard! Sar –

Farrèr
Farrèr.

Franc
Sch’Els nu fan svanir, mo be subit, quists butschins our da mia chasa, mo be
subit! n’haja dit –

Farrèr
Lura cloma’L a la pulizia.

Franc
Schi.

Lumbard
Vezzast!

Anna cloma sü per s-chala.

Anna
Sar Franc! Sar Franc!

Franc disch adascus.

Franc
Quist es stat meis ultim pled!

Farrèr
Chenün?

Franc
 Eu nu toleresch ingüna benzina sün meis palantschin. Üna vouta per tuottas!
Eu nu toleresch quai.


32
I clocca sün üsch.

Eu vegn!

El riva l’üsch per pudair sortir, e lura aintra ün pulizist.

Pulizist
Qua è’L dimena, sar Franc, qua è’L. El nu mangla gnir giò, eu nu less disturbar
lönch.

Franc
Bun di!

Pulizist
Bun di!

Farrèr
Di...

Lumbard
Di...

Lumbard e Farrèr fan ün inclin.

Pulizist
I’s tratta d’ün accidaint –

Franc
Per l’amur da Dieu!

Pulizist
Ün hom plü vegl, sia duonna pretenda ch’el haja lavurà pro El – sco inventur! –
s’ha miss quista not suot la platta da gas.

El legia aint in seis taquint.

Vasal, Jachen, domicilià illa Giassa Sura nomer 11. –

El metta il taquint in sia gialoffa.

Ha’L cugnuschü a quel?

Franc
Eu –

Pulizist
Forsa preferischa’L, sar Franc, da discuorrer a quatter ögls –

Franc
Schi.

Pulizist
Quai nu va insomma na pro als impiegats!

Franc
Na –

El as ferma sün üsch.

Sch’inchün am tschercha, meis signurs, eu sun pro la pulizia. Inclet? Eu tuorn
subit.

Lumbard eFarrèr dan dal cheu da schi.


33
Pulizist
Sar Franc –

Franc
Giaina!

Pulizist
Che ha’L dimena in quists butschins qua?

Franc
- eu?

Pulizist
Schi’s das-cha dumandar.

Franc
... Aua da chavels...

El guarda aint per Lumbard e Farrèr.

Farrèr
Hormoflor

Lumbard
„Ils homens sun tuot furtünats.“

Farrèr
Hormoflor

Lumbard
„Ch’Els prouvan oura amo hoz.“

Farrèr
„Els nu’s inrüclaran.“

Tuots duos
„Hormoflor, Hormoflor, Hormoflor.“

Il pulizist ria.

Franc
È’l mort?

Franc e’l pulizist sortan.

Farrèr
Ün’orma d’ün uman.

Lumbard
Nun haja dit quai?

Farrèr
Mo da püschain gnanca pled.

Lumbard
Uschea nu d’eira’l amo mai...

Farrèr metta il man in s-charsella.

Farrèr
Hast tü la capsla d’impizzar?

Lumbard metta seis man in sia s-charsella.

Lumbard
Uschea nu d’eira’l amo mai...


34
Coro
Raz da sulai,
tschagl, oh, dal ögl divin,

sclerind amo üna jada il di

sur ils tets affidats da la cità.

Manader dal coro

Hoz sco her.

Coro
Furtüna a nus!

Manader dal coro

Nüglia nun es capità culla cità chi dorma.

Coro
Furtüna a nus!

Manader dal coro

Adüna amo nüglia...

Coro
Furtüna a nus!

I’s doda canera da trafic, sunöz dad autos, trams.

Manader dal coro

Prudaint es el e patrun sur da blers privels,
sch’el ponderescha quai ch’el vezza,
l’uman.
Cun spiert attentiv pertschaiva’l
Las insainas da la disfurtüna
Bod avuonda, sch’el voul.

Coro
Che mâ, sch’el nu voul?

Manader dal coro

Quel, per savair quai chi til imnatscha

Legia gazettas

Mincha di pro’l püschain - schoccà

D’ün accidaint lontan

Mincha di furni cun interpretaziuns,
chi til spargnan sias aignas ponderaziuns
Minchadi saviond che chi’d es capità her.
Cun stainta inclegia’l quai chi capita güst uossa
Suot seis agen tet: -

Coro
Roba na publica!

Manader dal coro

Roba evidainta!

Coro
Roba straminabla!


35
Manader dal coro

Roba effectiva!

Coro
Invidas inclegia’l quai, perquai cha uschigliö –

Il manader dal coro interrumpa fond ün segn cul man.

Manader dal coro

Qua riva’l.

Il coro müda la vart.

Coro
Nüglia nun es capità culla cità chi dorma

Ne hoz ne her

Per invlidar quai chi imnatscha

As bütta il vaschin

Cun rasura frais-cha

In seis affar...

 Id aintra Franc in mantel e chapè, la mappina suot bratsch.

Franc
Taxi!... Taxi!... Taxi!

Il coro til es aint ils peis.

Che esa capità?

Coro
O disfurtüna!

Franc
Che giavüschan Els?

Coro
O disfurtüna!

Franc
Quai han Els fingià dit.

Coro
Trais jadas o disfurtüna!

Franc
Perche?

Manader dal coro

Roba massa suspetta, ans para,

Roba privlusa da fö, as ha scuvert

A noss ögls sco eir a teis.

Co vess eu d’ interpretar quai?

Butschins plain benzina suot il tet –

Franc sbraia.

Franc
Che interessa quai ad El?

Quietezza


36

Ch’Els am laschan passar. – Eu stögl ir pro meis advocat. – Che as pretenda da
mai? – Eu sun innozaint...

Franc para d’esser temmantà.

Dess quai esser ün’inquisiziun?

Franc demuossa üna sgürezza da signuria.

Ch’Els am laschan passar, schi.

Il coro resta là sainza as mouver.

Coro
Mai plü nu pertocca al coro

D’esser il güdisch sur ils vaschins chi agischan

Manader dal coro

Quel nempe guarda dadour aint, il coro

Plü facil inclegia’l, quai chi imnatscha.

Coro
Dumandond be, gentilmaing

Amo in privel, chi’ns sculozza,

Admonind be, o tschüf da süurs fraidas

S’avicinescha cuntschaintamaing il coro

Sainza pussanza – vigilond, convaschin

Fin chi’d es massa tard per stüder,

sco pro’ls pumpiers.

Franc dà ün sguard sün si’ura da bratsch.

Franc
Eu n’ha prescha.

Coro
O disfurtüna!

Franc
Eu nu sa propa na che ch’els lessan.

Manader dal coro

Cha tü tils tolereschast, ils butschins plain benzina,

Franc Teofil, co hast tü interpretà quai?

Franc
Interpretà?

Manader dal coro

Saviond eir tü, quant inflammabel cha’l muond es,

Franc Teofil, che hast tü pensà?

Franc
Pensà?

El examinescha al coro.


37

Meis signurs, eu sun ün vaschin liber. Eu poss pensar che ch’eu less. Perche
quistas dumondas? Eu n’ha il dret, meis signurs, da nu pensar dafatta nüglia –
tuot independentamaing da quai, meis signurs: Quai chi capita suot meis tet –
eu stögl propa dir, a la fin dals quints suna il possessur da la chasa!...

Coro
Sonch ans saja il sonch,

Possess.

Che chi po  resultar da quai,

mai plü da stüder da plü bod,

Quai chi’ns lura arsainta e chalina:

Sonch ans saja il sonch!

Franc
Dimena. –

Quietezza

Perche nu’m laschan Els passar?
Quietezza

I nu’s dess adüna pensar il pês. Ingio maina quai? Eu vögl avair meis pos e mia
pasch, nügli’oter, e quai chi reguarda als duos signurs – tuot
independentamaing da quai, ch’eu n’ha pel mumaint oters pissers...

Id aintra Babetta cun mantel e chapè.

Che fast tü qua?

Babetta
Disturba?

Franc
Eu n’ha üna conferenza cul coro.

Babetta tschegna vers il coro, lura scutta ella a Franc aint pell’uraglia.

Natüralmaing cun bindel! Quai nu giova ingüna rolla, quant ch’el cuosta,
important es chi saja ün cranz.

Babetta tschegna vers il coro.

Babetta
Ch’Els am pardunan, meis signurs. Ella va.

Franc
... cuort e bön, meis signurs, eu sun stuf. Vus, cun voss piromans! Eu nu giarà
pro ingün tavulin plü, uschè stuf suna. Nu’s riva plü da discuorrer sur da
nügli’oter plü hozindi? A la fin as viva be üna jada. Scha nus crajain da
minch’uman, cun excepziun da nus svess, ch’el saja ün piroman, co dess quai
gnir meglder üna jada? Ün pa fiduzcha, cha’l diamper porta, as stoja tantüna
avair, ün pa buna vöglia. Chat eu. Nu verer adüna be il nosch. Cha’l diamper
porta! Minch’uman nun es ün piroman. Chat eu. Ün pa fiduzcha, ün pa...

Posa
Eu nu poss avair tuotta pezza be temma.

Posa


38
Quista not, crajan Els vairamaing, ch’eu n’haja cludi ögl? Eu nu sun neir na
pluffer. Benzina es benzina! Eu am n’ha fat ils plü greivs impissamaints – sün
maisa suna rampignà per tadlar, e plü tard dafatta sün s-chaffa, per tgnair
mi’uraglia vi dal tschêlsura. Be precis! Groflà hana. Groflà! Almain quatter
jadas suna rampignà sün s-chaffa. Groflà tuot pachific!... E listess: - Üna jada
d’eira fingià oura sün s-chala, sch’Els crajan o na, in pigiama –da la rabgia. Eu
d’eira pront da sdruagliar als duos lumbarduns e tils büttar our d’chasa –
insembel cun lur butschins! – cun agens mans, sainza remischiun, immez la
not!

Coro
Cun agens mans?

Franc
Schi.

Coro
Sainza remischiun?

Franc
Schi.

Coro
a mezzanot?

Franc
Eu d’eira propa pront, hai, schi nu füss rivada mia duonna, chi tmaiva ch’eu
tschüffa aint dafraid – propa pront.

El piglia oura üna cigara, our l’imbarraz.

Manader dal coro

Co dessa darcheu interpretar quai?

Sainza sön ha’l passantà la not.
Ch’els fetschan mal abüs da la buntadaivlezza dal vaschin,
til paraiva quai pussibel?
Malfiduzcha til ha survendschü. Perche?

Franc impizza sia cigara.

Coro
Difficil es quai, pelvaira,  pel vaschin!

Chi’d es nempe rigurus i’l affar,

mo uschigliö da buntà da cour,

gugent pront

da far dal bön.

Manader dal coro

Ingio chi til plascha.

Coro
Sperond chi riva il bön

Our da buntadaivlezza

Quel nempe as sbaglia in ün möd privlus.

Franc
Che manajan Els cun dir quai?

Coro
A nus paraiva chi spüzziva da benzina.


39
Franc savura.

Franc
 Dimena, meis signurs, eu nu savur nüglia...

Coro
O disfurtüna a nus!

Franc
Propa nüglischem.

Coro
O disfurtüna a nus!

Manader dal coro

Talmaing düsà fingià vi da la savur noscha.

Coro
O disfurtüna a nus!

Franc
E ch’Els nu gnian adüna cun quist pessimissem, meis signurs, ch’Els nu dian
adüna: O disfurtüna a nus!

I’s doda a sunar ün auto.

Taxi! – Taxi!

I’s doda a frenar ün auto.

Ch’Els am s-chüsan.

Franc parta cun prescha.

Coro
Vaschin – ingio via?

I’s doda a partir ün auto.

Manader dal coro

Che farà’l uossa, quist disfurtünà?

Temmantà – curaschus, uschea am paraiva, e sblach

Es el parti,

Temmantà – decis: perche?

I’s doda a tütar ün auto.

Coro
Talmaing düsà fingià vi da la savur noscha!

I’s doda a tütar da dalöntsch.

O disfurtüna a nus!

Manader dal coro

O disfurtüna a vus!

Il coro as retira, cun excepziun dal manader dal coro, chi piglia sia püpa.


40

Manader dal coro
Quel chi temma ils müdamaints

Daplü co la disfurtüna,

Che po’l be far

Cunter la disfurtüna?

El segua al coro.


41
Scena 4

Palantschin

Farrèr es sulet e lavura, splajond üna corda d’ün asp, lapro tschübla’l la chanzun da „Lili
Marlen“. El interrumpa seis tschüblöz, per far gnir bletsch seis daint da muossar, e tegna il
daint our per la lucarna per controllar il vent.

Stüva

Franc aintra, segui da Babetta, el tir’oura seis mantel e bütta via la mappina, fümond sia
cigara.

Franc
Fa quai ch’eu at di.

Babetta
Ün’ocha?

Franc
Ün’ocha.

El piglia giò la cravatta, la cigara in bocca.

Babetta
Perche pigliast giò la cravatta, Teofil?

El tilla surdà la cravatta.

Franc
 Sch’eu tils denunziesch, als duos compels, lura saja ch’eu tils fetsch gnir meis
inimis. Che vaina da quai? Ün zurplin basta, e nossa chasa es in flommas. Che
vaina da quai? Sch’eu vegn sü e tils invid – premiss ch’els acceptan meis
invid…

Babetta
Lura?

Franc
Eschna simplamaing amis.

El tir’oura la giacca, tilla surdà a sia duonna  e va.

Babetta
Be ch’Ella sapcha, Anna, Ella nu po lura ir in sortida quista saira. Nus vain
giasts. Ella metta maisa per quatter persunas.

Palantschin

Farrèr chantina „Lili Marlen“, lura clocca vi dal üsch.

Farrèr
Inavant!

El tschübla inavant, mo ingün nun aintra.

Inavant!


42

Franc aintra, in mongias d’chamischa, la cigara in man.

Di, sar Franc!

Franc
El permetta?

Farrèr
Co ha’L durmi?

Franc
Grazcha, miserabel.

Farrèr
Eir eu. Id es favuogn.

El lavura inavant cun corda ed asp.

Franc
Eu nu less disturbar.

Farrèr
Mo ch’El s-chüsa, sar Franc, El es qua da chasa.

Franc
Eu nu til less molestar...

I’s doda il ruclöz dals culombs.

Ingio mâ es nos ami?

Farrèr
 Pep? A lavurar, quist orma d’chan. Nu laiva ir sainza püschain! Eu til n’ha
spedi per chattar ziplas finas.

Franc
Ziplas finas?

Farrèr
Ziplas finas portan las sbrinzlas il plü dalöntsch.

Franc ria da quai gentilmaing sco sur d’ün stincal fin.

Franc
Che laiva dir, sar Farrèr –

Farrèr
El ans voul darcheu büttar oura?

Franc
Immez la not ( mias pirlas da durmir sun a fin )
m’es gnü quai adimmaint: Els nun han quasü, meis signurs, ingüna tualetta. –

Farrèr
No vain la chanal dal tet.

Franc
 Co ch’Els giavüschan, meis signurs, co ch’Els giavüschan. I’m es be i uschè
tras il cheu. Tuotta not. Forsa lais as lavar o far la duscha. Ch’Els fetschan
sainz’oter adöver da mia sala da bogn! Eu n’ha ordinà ad Anna da far pront
süaintamans.

Farrèr squassa il cheu.

Perche squassa’L il cheu?


43
Farrèr
Ingio tilla ha’l uossa darcheu missa?

Franc
Che?

Farrèr
Ha’L vis d’alch varts ün capsla d’impizzar?

El tschercha qua e là.

Ch’El nu’s fetscha pissers, sar Franc, pervi da salas da bogns. Serius. In
praschun, sa’L, nu daiva neir na salas da bogn.

Franc
Praschun?

Farrèr
Nun Til ha lura quintà Pep ch’eu vegn güsta our da praschun?

Franc
Na.

Farrèr
Gnanca pled?

Franc
Na.

Farrèr
Quel quinta adüna be da sai stess. Dà da quella glieud! A la fin, che ans
impudaina no ch’el ha gnü ün’infanzia uschè tragica. Ha’L, sar Franc, gnü eir
ün’infanzia tragica? Eu na! – Eu vess pudü stübgiar, meis bap laiva ch’eu gniss
giurist.

El es pro la lucarna e’s trategna culs culombs:

Grrr! Grrr! Grrr!

Franc impizza darcheu sia cigara.

Franc
Sar Farrèr, eu nun ha durmi tuotta not nüglia,
dit avertamaing: - esa propa benzina aint in quists butschins?

Farrèr
El nu’s fida da no?

Franc
Eu dumond be.

Farrèr
Chi craja’l cha no sajan, sar Franc, dit avertamaing: Chi vairamaing?

Franc
El nu sto crajer, meis ami, ch’eu nun haja ingün umur, mo vus vais ün möd da
skerzar, eu stögl propa dir. –

Farrèr
No imprendain quai.

Franc
Che?

Farrèr
Umur es la terz megldra cuverta per zoppantar. La seguond megldra es:
sentimentalità. Quai chi quinta nos Pep uschea: Infanzia pro charbuners aint il
god, chasa d’orfens, circus ed uschè inavant. Mo la megldra e plü sgüra


44
cuverta, chat eu, es adüna amo la püra e s-chetta vardà. Curiusamaing. Quella
nu craja ningün.

Stüva

Anna maina aint la guaivda Vasal, vestida in nair.

Anna
Ch’Ella piglia plazza!

La guaivda as tschainta.

Mo sch’Ella es duonna Vasal, lura nun haja ingün scopo, sar Franc nu less
avair da chefar nüglia cun Ella, ha’l dit –

La guaivda sta sü.

Ch’Ella piglia plazza!

La guaivda as tschainta.

Ch’Ella nu’s fetscha gronda spranza...

Anna sorta.

Palantschin

Farrèr sta in pè e tambas-cha alch, Franc sta daspera e füma.

Farrèr
Ingio mâ sarà be nos Pep uschè lönch! Ziplas finas nu sun tantüna ingüna roba.
Sperain chi nu til hajan tschaffà.

Franc
Tschaffà?

Farrèr
Perche chatta’L quai da rier?

Franc
Sch’El discuorra uschea, sa’L, sar Farrèr, El deriva per mai sco our d’ün oter
muond. Tschaffà! Eu chat quai fascinant. Sco our d’ün oter muond! In noss
cuntuorns, sa’L, vain d’inrar inchün tschaffà –

Farrèr
Perquai cha in Lur cuntuorns nu vegnan neir na ingoladas ziplas finas, quai es
bain cler, sar Franc, quai es la differenza da las classas.

Franc
Tuctarias!

Farrèr
El nu larà dir, sar Franc –


45
Franc
Eu nu crai vi da differenzas da classas! –Quai sto’L avair badà, Farrèr, eu nu
sun à la moda veglia. Al cuntrari. I’m displascha sinceramaing chi’s quinta
güsta illas classas bassas adüna amo sur da la differenza da classas. Nun eschan
nus hozindi tuots, schi sajan richs o povers, creatüras dal istess creatur? Eir la
classa d’immez. Nun eschan nus, El ed eu, umans da charn e sang? ... Eu nu sa,
meis signur, sch’El füma eir cigaras?

El offrischa, mo Farrèr squassa il cheu.

Eu nu discuor da far gnir a tuots sül listess nivel, quai s’inclegia, i darà adüna
da quels plü capabels e da quels main capabels, Dieu saja lodà, mo perche
nu’ns daina simplamaing il man? Ün pa buna vöglia, cha’l diamper porta, ün pa
idealissem, ün pa – e nus vessan tuots nos pos e nossa pasch, ils povers ed ils
richs, nu craja’l quai?

Farrèr
Sch’eu das-ch esser sincer, sar Franc: -

Franc
Eu Til rouv, per plaschair.

Farrèr
Ch’El nu’m piglia in mal?

Franc
Plü sincer e meglder.

Farrèr
Eu manai: - dit avertamaing: - El nu stuvess fümar qua.

Franc as sculozza e stüda la cigara.

Eu nu Til n’ha da far ingünas prescripziuns qua, sar Franc, a la fin dals quints
es quista Si’aigna chasa, mo El inclegia bain –

Franc
Bain cler!

Farrèr as sgoba

Farrèr
A qua è’la!

El piglia alch sü dal fuond e sofla net, avant da rantar quai vi da la corda, darcheu
Tschüblond „Lili Marlen“.

Franc
Ch’El am dia, sar Farrèr: Che fa’L vairamaing tuotta pezza? Sch’eu das-ch
dumandar. Che es quai vairamaing?

Farrèr
La capsla d’impizzar.

Franc
- ?

Farrèr
E quist es üna corda d’impizzar.

Franc
- ?


46
Farrèr
Chi detta uossa amo megldras, disch Pep, ultimamaing. Mo da quellas nun
hana amo illas chasas d’arsenal, e cumprar nu vain per no insomma na in
dumonda. Tuot quai chi ha da chefar cun guerra es sgrischaivel char, adüna be
da prüma qualità.

Franc
Corda d’impizzar? discha’L.

Farrèr
Corda d’impizzar explosiva.

El dà a Franc la fin da la corda.

Sch’El fess il bain, sar Franc, da tgnair quista fin, per ch’eu possa masürar.

Franc tegna la corda.

Franc
Spass a part, meis ami –

Farrèr
Be ün mumaint!

El tschübla „Lili Marlen“  e masüra la corda d’impizzar.

Grazcha, sar Franc, grazcha fich!

Franc sto dandettamaing rier.

Franc
 Na, Jon, a mai nu riva’L da far temma! A mai na! Mo eu stögl dar pro, El as
fida ferm dal umur da la glieud. Fich ferm! Sch’El discuorra uschea, am saja
bainschi imaginar, chi’s piglia ad El da temp in temp in fermanza. Na tuots,
meis ami, na tuots nun han uschè bler umur sco eu!

Farrèr
I’s sto chattar als drets.

Franc
Pro meis tavulin per exaimpel, quels vezzan fingià a Sodom e Gomorrha schi’s
disch be chi’s craja vi dal bun i’ls umans.

Farrèr
Ha.

Franc
E lapro n’haja regalà a nos corp da pumpiers üna somma ch’eu gnanca nu less
manzunar.

Farrèr
Ha.

El splaja oura la corda d’impizzar.
La glieud chi nun ha ingün umur es güst’ uschè persa, cur chi cumainza; El po
esser tuot quiet.

Franc as tschainta sün ün butschin, süurs.

Che manca? Sar Franc? El es nempe tuot sblach!

El til clocca sülla spadla.


47

 Quai es quista spüzza, eu sa, sch’inchün nun es düsà landervia, quista spüzza
da benzina, eu riv ün pa üna fanestrina –

Farrèr riva l’üsch.

Franc
Grazcha...

Anna cloma sü da la s-chala.

Anna
Sar Franc! Sar Franc!

Farrèr
Darcheu la pulizia?

Anna
Sar Franc!

Farrèr
Scha quai nun es propa ün stadi da pulizia!

Anna
Sar Franc –

Franc
Eu vegn!

I discuorran be amo dascus.

Sar Farrèr, ha’L jent ocha?

Farrèr
Ocha?

Franc
Ocha, schi, ocha.

Farrèr
Avair jent? Eu? Perche?

Franc
Implida cun chastognas.

Farrèr
E giabus blau pro?

Franc
Dimena... Quai ch’eu laiva nempe dir: Mia duonna ed eu, in prüma lingia eu –
eu n’ha be pensà: schi Tils fess ün plaschair... Eu nu less sforzar! – schi tils fess
ün plaschair, sar Farrèr, a gnir ad üna plaschaivla tschaina, El e Pep –

Farrèr
Hoz?

Franc
O plü gugent daman?

Farrèr
Daman, craja, nun eschna plü qua. Mo hoz jent, sar Franc, fich jent!

Franc
Lain dir: a las set.

Anna cloma sü per s-chala.

Anna
Sar Franc!


48

El dà il man.

Franc
D’accord?

Farrèr
D’accord.

Franc va e spetta sün üsch, dond amiaivelmaing dal cheu da schi, intant cha Farrèr fixescha
ils butschins e la corda d’impizzar.

D’accord!

Franc va e Farrèr lavura inavant, adüna amo tschüblond. I vain il coro, sco cha la scena füss
a fin; mo in quel mumaint cur cha’l coro as raduna davantvart a l’ ur dal palc, daja üna
canera sün palantschin; alch es cupichà.

Palantschin

Farrèr
Tü poust gnir oura, Docter.

Ün terz as struozcha tanter ils butschins oura, porta ögliers.

Tü hast dudi: No stain ir ad üna tschaina, Pep ed eu, tü fast qua la guardgia.
Ch’ingün nu gnia aint e füma. Inclet? Avant chi sia la drett’ura.

Il terz as pulischa ils ögliers.

Eu am dumond minchatant, che cha tü fast vairamaing pro no, scha tü nun hast
ingün plaschair vi dad incendis, vi da sbrinzlas, e flommas chi schloppinan, vi
da sirenas chi sunan adüna massa tard, vi da bublöz da chans e füm e sbragizi
d’umans – e tschendra.

Il terz metta sü seis ögliers; müt e serius. Farrèr ria.

Utopist!

El tschübla üna pezza be dapersai sainza verer al docter.

Eu nun ha jent a vo academikers, mo quai sast tü, Docter, quai at n’haja dit be
subit: I nun es ingün dret plaschair lapro, da quels sco vo sun adüna uschè
ideologics, adüna uschè serius, fin chi basta pel tradimaint – i nun es ingün dret
plaschair lapro.

El tambas-cha e tschübla inavant.

Coro
 Nus eschan pronts.

Precautamaing rollats sun ils uders, ils cotschens,

Tuot es tenor prescripziun,


49

Glüschaint es e cun chüra uondschü e da latun

Minch’asp

Minchün sa che chi’d es da far.

Manader dal coro

Displaschaivelmaing esa favuogn –

Coro
Minchün sa che chi’d es da far,

Glüschaint eir ed examinà cun chüra,
per chi nu’ns manca il squitsch,
Es nossa pumpa
 Eir our da latun.

Manader dal coro

Ed ils idrants?

Coro
Minchün sa che chi’d es da far.

Manader dal coro

Nus eschan pronts. –

I rivan Babetta, cun ün’ocha aint in man, ed il docter fil.

Babetta
Schi, sar Docter, schi, eu sa, mo meis hom, schi, id es urgiaint, schi, eu til
dscharà –

Ella lascha là al docter e va vers l’ur dal palc.

Meis hom ha postà ün’ocha, per plaschair, qua è’la. Ed eu tilla stögl cuschinar!
Per cha nus dvaintan amis cun quels da casü.

I’s doda la sunasoncha da baselgia.

Id es sonda saira, co ch’Els dodan, ed eu nu vegn libra d’üna idea stüpida:
ch’els sunan forsa per l’ultima jada uschea, ils sains da nossa cità ..

Franc cloma a Babetta.

Eu nu sa, mias damas, scha Teofil ha adüna radschun. Quai ha’l nempe dit
fingià üna jada: Bain cler, Babetta,  chi sun lumbarduns, mo sch’eu tils fetsch
dvantar meis inimis, Babetta, lura esa fini cun noss’aua da chavels! Ed apaina
ch’el d’eira aint il parti -

Franc cloma a Babetta.

Adüna listess! Eu cugnuosch a meis Teofil. Adüna darcheu è’l massa
buntadaivel, schi, simplamaing massa buntadaivel!

Babetta sorta cull’ocha.


50
Coro
Ün cun ögliers.

Bainschi figl da buna famiglia,

Sainz’invilgia,

Mo scolà, uschea am para, e sblach,

Maiplü sperond chi vegna il bön
our da buntadaivlezza.

Nempe decis per minch’acziun,

Nempe i güstifichescha als mezs, uschea spera’l, la mera,

Schi,

Sperond eir el.... bunatsch – na bunatsch!

Pulind seis ögliers, per avair ün vast orizont,

vezza’l aint ils butschins plain benzina

na be benzina –

El nempe vezza ün’idea!

Fin chi arda.

Dr fil.
Buna saira...

Manader dal coro

Als uders!

A la pumpa!

A la s-chala!

Ils pumpiers cuorran sün lur posts.

Manader dal coro

Buna saira.

Vers il public; davo chi’s ha dudi divers cloms da „Pront“ nan dapertuot.

Nus eschan pronts. –


51
Scena 5

Stüva

La guaivda Vasal es amo adüna qua, ella sta in pè. I’s doda fich dad ot la sunasoncha. Anna
metta maisa e Franc maina duos pultrunas.

Franc
- perquai ch’eu, co ch’Ella vezza, nun ha ningün temp, duonna Vasal, per
m’occupar da morts – co dit: Ch’Ella as drizza a meis advocat.

La guaivda Vasal sorta.

I nu’s doda seis agen pled, Anna, ch’Ella serra la fanestra!

Anna serra la fanestra, e la sunasoncha dvainta plü debla.

Eu n’ha tantüna dit: Üna tschaina simpla e prüvada! Che esa cun quists
chandalers stüpids?

Anna
Mo quels vaina adüna, sar Franc.

Franc
Simpla e prüvada, dia. Be ningün blagöz! -  e quistas coppalinas d’aua, cha’l
diamper porta! Quists bankins da curtels, argient, be argient e cristal. Che fa
quai per ün’impreschiun!

El piglia insembel ils bankins da curtels e tils metta in s-charsella.

Ella vezza tantüna, Anna, ch’eu n’ha trat aint mia plü veglia giacca da lana, ed
Ella – il grond curtè da pulom po’La laschar, Anna, quel douvraina. Mo
uschigliö: Davent cun quista posada d’argient! Ils duos signurs as dessan
chattar sco dachasa.... Ingio es il tiracucuns?

Anna
Qua.

Franc
Nu vaina alch plü simpel?

Anna
Our in chadafö, mo quel es da ruina.

Franc
Nan cun quel!

El piglia üna sadella d’argient davent da la maisa.

Anna
Pel vin –

Franc
Argient!

El fixescha la sadella e lura ad Anna.

Vaina quist’ adüna?


52

Anna
Quai’s douvra tantüna, sar Franc.

Franc
Dovrar! Che voul dir dovrar? Quai cha nus dovrain es charità, fraternità.

Davent cun quist! – e che diamper main’La uossa qua?

Anna
Serviettas.

Franc
Damast!

Anna
No nu vain otras.

El ramassa las serviettas e tillas metta aint illa sadella d’argient.

Franc
I dà pövels inters, chi vivan sainza serviettas, umans sco nus –

Id aintra Babetta cun ün grond cranz, Franc nu tilla vezza amo, el es davant la maisa.

Eu am dumond, per che cha nus dovrain insomma üna cuverta da maisa –

Babetta
Teofil?

Franc
Be ingünas differenzas da classas.

El vezza a Babetta.

Che esa cun quist cranz?

Babetta
Quel cha nus vain postà. Che dist tü da quai, Teofil, uossa tramettna il cranz
pro nus. Lapro tils n’haja scrit svess l’adressa, l’adressa dals Vasals, nair sün
alb. Ed il bindel, quel es tuot suotsura!

Franc
Il bindel, perche?

Babetta
Ed il quint, ha dit il giuvnot, quel hana tramiss a la duonna Vasal.

Ella muossa il bindel.

A NOS INSCHMANCHABEL TEOFIL FRANC

El guarda il bindel.

Franc
Quist nun acceptaina. Nu vain gnanc’in dumonda! Quai stona müdar –

El tuorna pro la maisa.

Nu’m far gnir nervus, Babetta, eu n’ha oter da far, cha’l diamper porta, eu nu
poss esser dapertuot.

Babetta sorta cul cranz.


53

Dimena, davent culla cuverta da maisa! Ch’Ella am güda tantüna, Anna. E sco
dit: i nu vain servi. Gnanca per da dir na! Ella aintra sainza cloccar sün üsch,
simplamaing aint e metta la padella sün maisa.

Anna
La padella?

El piglia davent la cuverta da maisa.

Franc
Subit ün’otra atmosfera. Vezz’La! Üna maisa da lain, nügli’oter, sco pro la
soncha tschaina.

El tilla surdà la cuverta da maisa.

Anna
Sar Franc manaja ch’eu dessa manar l’ocha simplamaing illa padella?

Ella plaja insembel la cuverta da maisa.

Che vin, sar Franc, dessa ir per davo?

Franc
Eu til vegn svess per davo.

Anna
Sar Franc!

Franc
Che esa amo?

Anna
Eu nun ha nempe uschè ün pullover sco ch’El disch, sar Franc, uschè ün
simpel, chi’s pudess crajer ch’eu tocca pro la famiglia.

Franc
Ch’Ella piglia ün da mia duonna!

Anna
Il gelg o’l cotschen?

Franc
Be ingünas saramonas! Eu nu vögl verer ni chapütschina ni scussalin. Inclet? E
co dit: Davent cun quists chandalers! Ed insomma: Ch’Ella pissera chi nu
guarda oura qua massa rumi sü! ... Eu sun giò’n schler.

Franc sorta.

Anna
„Ch’Ella pissera chi nu guarda oura qua massa rumi sü!“

Ella schlavazza la cuverta da maisa plajada insembel in ün chantun e zappa culs peis lasura.

Per plaschair.

Id aintran Lumbard e Farrèr, minchün cun üna rösa in man.

Tuots duos
Buna saira, giunfra!

Anna sorta sainza dar ün sguard süls duos.

Farrèr
Perche ningünas ziplas finas?


54

Lumbard
Confiscà. Da la pulizia. Masüras da precauziun. Quel chi venda o posseda
ziplas finas sainza avair ün permiss da la pulizia, vain arrestà. Masüras da
precauziun in tuot il pajais...

El as petna ils chavels.

Farrèr
Hast amo zurplins?

Lumbard
Eu na.

Farrèr
Eu neir na.

Lumbard sofla oura seis pettan.

Lumbard
Til varan da dumandar.

Farrèr
A Franc?

Lumbard
Mo nun invlidar.

El metta il pettan in s-charsella e savura.

Mh, co cha quai savura fingià! ...

Franc vain a l’ur dal palc, cun butiglias suot bratsch.

Franc
Els pon pensar da mai, meis signurs, che ch’Els vöglian. Mo ch’Els am
respuondan üna dumonda: -

I’s doda a sbragir e rier.

Eu di: Intant chi sbraian e baivan sco fouras, nu fana nügli’oter ... las megldras
butiglias our da meis schler, sch’inchün am vess dit quai avant ün’eivna – sül
seri: Daspö cura, precis, san Els, meis signurs, chi sun piromans? I nu vain
nempe oura uschè, meis signurs, co ch’els crajan – mo plan e dandettamaing ...
Suspet! Quel n’haja gnü subit, meis signurs, suspet as haja adüna – mo sül seri,
meis signurs: Che vessan Els fat, cha’l diamper porta, in mia plazza? E cura?

El taidla, ed id es quiet.

Eu stögl ir sü!

El s’allontanescha cun prescha.

Scena  6


55

Stüva

La tschaina da l’ocha es in plain’acziun, risadas, impustüt Franc, amo cullas butiglias suot
bratsch,  nu riva plü da’s remetter dal stincal chi’d es gnü quintà; be Babetta nu ria dafatta
na.

Franc
Fils da pulir! Hast dudi quai darcheu? Fils da pulir, discha’l, fils da pulir ardan
amo meglder!

Babetta
Perche es quai ün stincal?

Franc
Fils da pulir! – sast tü, che chi sun fils da pulir?

Babetta
Schi.

Franc
Tü nun hast ingün umur, Babettina.

El metta la butiglia sün maisa.

Che as dessa be far, meis amis, sch’inchün nun ha simplamaing ingün umur?

Babetta
Schi spiega quai tantüna a mai.

Franc
Dimena! – hoz a bunura disch Jon, ch’el haja fat ir a Pep ad ingolar ziplas
finas. Ziplas finas, quai inclegiast? Ed uossa dumonda a Pep: Che fan las ziplas
finas? Sün quai discha’l: Ziplas finas nu suna rivà da chattar, mo fils da pulir.
Inclegiast? E Jon disch: Fils da pulir ardan amo bler meglder!

Babetta
Quai n’haja inclet.

Franc
Propa? Hast inclet?

Babetta
E che es il stincal vi da quai?

Franc dà sü.

Franc
Bavain amo, meis signurs!

El tira oura il cucun da la butiglia.

Babetta
Es quai lura vaira, sar Lumbard, El ha portà fils da pulir sün nos palantschin?

Franc
Tü riarast, Babetta, hoz avantmezdi vaina dafatta masürà insembel la corda
d’impizzar, Jon ed eu.

Babetta
Corda d’impizzar?

Franc
Corda d’impizzar explosiva!
El implischa ils magöls.


56
Babetta
Mo uossa per dal vaira, meis signurs, che vess quai tuot dad esser?

Franc ria.

Franc
Per dal vaira! Disch’la. Per dal vaira. Dodan Els quai? Per dal vaira! ... Nu’t
laschar tour pel nas, Babetta, eu at n’ha dit quai, noss amis han ün möd special
da skerzar – otras relaziuns, oters skerzs! Dia adüna... I manca be amo ch’Els
am dumondan per zurplins!

Lumbard e Farrèr as dan ün sguard.

Nempe ils duos signurs crajan adüna amo ch’eu saja ün meskin temmus, chi
nun ha ingün umur, sast tü ün chi’s po tour pel nas –

El doza il magöl.

Viva!

Farrèr
Viva!

Lumbard
Viva!

I fan viva.

Franc
Sün noss’amicizcha.

Els baivan ed as tschaintan darcheu.

In nossa chasa nu vain servi, meis signurs. Els as servan simplamaing.

Lumbard
Mo eu nu poss plü!

Farrèr
Nu far saramonas. Tü nun est illa chasa d’orfens, Pep, nu far saramonas.

El as serva da l’ocha.

Si’ocha, mia dama, es exquisita.

Babetta
Quai am fa plaschair.

Farrèr
Ocha e Pommard! – lapro tockess nempe be amo üna cuverta da maisa.

Babetta
Dodast quai, Teofil?

Farrèr
Mo i nu sto esser! – uschè üna cuverta alba, sa’L, damast cun posada d’argient.

Franc
Anna!

Farrèr
 Damast cun aint fluors, mo alb, sa’L, sco fluors da glatsch! – mo i nu sto esser,
sar Franc, mo i nu sto esser. In praschun nu vaina neir na gnü üna cuverta.


57
Franc
Anna!

Babetta
In praschun - ?

Franc
Ingio es Anna?

Babetta
El es stat in praschun?

Anna aintra. Ella porta ün pullover cotschenischem.

Franc
Anna, ch’Ella maina subit üna cuverta da maisa!

Anna
Bainschi. –

Farrèr
Ella chatta quai forsa ün pa naïv, mia dama, mo uschea es nempe la glieud
simpla. Pep, per exaimpel, chi’d es creschü sü pro’ls charbuners e nun ha amo
mai vis ün bankin da curtè, sa’La, id es oramai il sömmi da sia vita ruinada: -
uschè üna maisada cun argient e cristal!

Babetta
Teofil, quai vaina tantüna tuot.

Farrèr
Mo i nu sto esser.

Anna
Per plaschair.

Farrèr
E sch’Ella vess eir güsta serviettas, giunfra: Nan cun tuot!

Anna
Sar Franc ha dit –

Franc
Nan cun tuot!

Anna
Per plaschair.

Anna maina tuot darcheu nanpro.

Farrèr
Ella nu’m piglia in mal, mia dama. Schi’s vain our da la praschun, sa’La, mais
in lunga sainza cultura –

El piglia la cuverta e muossa a Lumbard.

Sast tü, che cha quai es?

Discurrind vers Babetta.

Nun ha’l amo mai vis!

Darcheu vers Lumbard.

Quai es damast.
Lumbard
Ed uossa? Che fetscha cun quai?

Farrèr til lia la cuverta intuorn culöz.


58

Farrèr
Uschea! –

Franc prouva da chattar quai amüsant e ria.

Babetta
Ed ingio sun noss bankins da curtè, Anna noss bankins da curtè?

Anna
Sar Franc –

Franc
Nan cun tuot!

Anna
El ha dit: Davent cun tuot.

Franc
Nan cun tuot! Dia. Ingio suna, cha’l diamper porta?

Anna
In Sia s-charsella schnestra.

Franc metta seis man in sia s-charsella e tils chatta.

Farrèr
Be ingün’agitaziun.

Anna
Eu nu m’imposs!

Farrèr
Be ingün’agitaziun, giunfra –

Anna cumainza a cridar, as volva e cuorra davent.

Farrèr
Quai es il favuogn.

Posa

Franc
Ch’Els baivan, meis amis, ch’Els baivan tantüna!

Els baivan  e taschan.

Farrèr
Ocha n’haja mangià minchadi, sa’La, sco camarier. Cur chi’s fila uschea tras
ils piertans lungs, las plattadas sül man plat. Mo lura, mia dama, ingio dessan
no oters pulir giò ils mans? Quai es apunta. Ingio oter co vi dals agens chavels?
– intant cha oters umans han üna coppalina da cristal cun aua per quai! Quai es
quai ch’eu nun invlidarà mai plü.

El metta aint sia dainta aint illa coppalina.

Sa’L, che chi’d es ün trauma?

Franc
Na.

Farrèr
M’hana tuot spiegà in praschun...

El as süainta la dainta.


59
Babetta
E perche, sar Farrèr, es El stat in praschun?

Franc
Babetta!

Farrèr
Perche ch’eu sun stat in praschun?

Franc
Quai nu’s dumonda tantüna!

Farrèr
Eu am dumond svess ... Eu d’eira camarier, sco dit, ün pitschen camarier
superiur, e tuot in d’üna jada am hana sbaglià cun ün grond piroman.

Franc
Hm.

Farrèr
Am piglian in fermanza in mi’abitaziun.

Franc
Hm.

Farrèr
Eu d’eira uschè stut ch’eu d’eira dafatta d’accord.

Franc
Hm.

Farrèr
Eu n’ha gnü furtüna, mia dama, eu vaiva set pulizists ourdvart gentils. Cur
ch’eu n’ha dit ch’eu stopcha ir a lavur e ch’eu nun haja temp, hana dit: Seis
stabilimaint es ars giò.

Franc
Ars giò?

Farrèr
Be sur not, para, hai.

Farrèr
Bun! N’haja dit: Lura n’haja temp. I d’eiran be amo ün pêr tramas chi füman,
nos stabilimaint, eu til n’ha vis cun passar speravia, sa’La, tras la fanestrina cun
giatreras da l’auto da praschun.

El baiva sco ün cugnuschidur.

Franc
E lura?

Farrèr guarda l’etiketta.

Farrèr
Quist vaina eir gnü: Ün quarantinouver! „Cave de l’Echannon“ ... E lura. Quai
sto uossa quintar Pep. Cur ch’eu sezzaiva uschea aint il local da pulizia e
giovaiva cullas bouvas pels mans, lura che robas, chi vain manà aint? – quel là!

Lumbard glüscha.

Viva Pep!

Lumbard
Viva Jon!

Els baivan.


60
Franc
E lura?

Lumbard
Es El il piroman? Til hana dumandà e til offert cigarettas. Ch’Els am s-chüsan!
Ha’l dit. Zurplins nun haja, i’m displascha, sar cumissari, eir sch’El craja ch’eu
saja ün piroman –

Els rian da schloppar e’s cloccan süls gialuns.

Franc
Hm

Anna aintra darcheu, ella porta darcheu il scussalin e la chapütschin’alba, ella surdà üna
carta da visita cha Franc guarda lasura.

Anna
Chi saja urgiaint, discha’l.

Franc
Mo sch’eu n’ha uossa giasts –

Lumbard e Farrèr fan darcheu viva.

Lumbard
Viva Jon!

Farrèr
Viva Pep!

Els baivan, Franc guarda amo adüna la carta da visita.

Babetta
Chi es quai vairamaing, Teofil?

Franc
Mo quist docter fil....

Anna fa alch pro la s-chaffa.

Farrèr
E che es quai là, giunfra, quella roba d’argient?

Anna
Ils chandalers.

Farrèr
E perche zopp’La quai?

Franc
Nan cun tuot!

Anna
Sar Franc vaiva svess dit cha –

Franc
Nan cun tuot! N’haja dit!

Anna metta ils chandalers sün maisa.

Farrèr
Pep, che dist tü da quai? Han chandalers e tils zoppan! Che as voul’ amo?
Argient cun sü chandailas ... Hast tü zurplins?

El va cul man in sia s-charsella.

Lumbard
Eu? Na.


61

El va eir cul man in sia s-charsella.

Farrèr
I’ns displascha, mo no nu vain ingüns zurplins, sar Franc, propa na.

Franc
Eu n’ha.

Farrèr
Nan cun tuot!

Franc
Eu fetsch quai. Ch’El lascha be! Eu fetsch quai! El impizza las chandailas.

Babetta
Che voul quel signur lura?

Anna
Eu nu til incleg, signura, ch’el nu possa taschair plü lönch, discha’l e spetta
coura sün s-chala.

Babetta
A quatter ögls? Discha’l.

Anna
Schi, e lura voula’l adüna muossar alch.

Babetta
Che?

Anna
Quai nun inclegia, signura, eir sch’el am disch quai tschient jadas. El disch
ch’el vöglia as distanziar...

I glüschan bleras chandailas.

Farrèr
Quai fa tantüna tuot ün oter aspet, nu craja eir Ella, mia dama? Candle-light.

Babetta
Mo cler.

Farrèr
Eu sun per avair atmosfera.

Franc
Vezza’L, sar Farrèr, quai am plascha ...

Tuot las chandailas sun impizzadas.

Farrèr
Lumbard, nu blassar!

Babetta piglia a Farrèr da la vart.

Babetta
Ch’El til lascha tantüna!

Farrèr
El nu sa as deportar, mia dama, eu Tilla rouv per pardun; i’m es fich penibel.
Dingionder lessa’l savair quai! Da la chamonna da charbuners a la chasa
d’orfens –

Babetta
Eu sa!

Farrèr
Da la chasa d’orfens al circus –


62
Babetta
Eu sa!

Farrèr
Dal circus al teater.

Babetta
Quai nun haja savü, na –

Farrèr
Destins, mia dama, destins!

Babetta as volva vers Lumbard.

Pro’l teater è’L eir stat?

Lumbard ruoja vi d’üna chomma d’ocha e dà dal cheu da schi.

Ingio lura?

Lumbard
Davovart.

Farrèr
E quai è’l talentà – Pep sco spiert, ha’la fingià vis quai?

Lumbard
Mo na uossa!

Farrèr
Perche na?

Lumbar
Eu sun stat be ün’eivna pro’l teater, mia dama, lura è’l ars giò –

Babetta
Ars giò?

Farrèr
Nu far tantas saramonas!

Franc
Ars giò?

Farrèr
Nu far tantas saramonas!

El riva il nuf da la cuverta da maisa cha Lumbard vaiva sco servietta intuorn culöz, e tilla
bütta a Lumbard sur il cheu giò.

Dai!

Lumbard, cuvernà culla cuverta da maisa alba, sta sü.

Per plaschair, nu guarda’l oura sco ün spiert?

Anna
Mo eu n’ha temma.

Farrèr
Giunfrina!

El piglia ad Anna aint in seis bratsch, Anna tegna ils mans davant la vista.

Lumbard
„Pudaina?“


63
Farrèr
 Quai es la lingua da teater, mia dama, quai ha’l imprais pro las prouvas dürant
ün’unic’eivna, avant co ch’el es ars giò, remarchabel.

Babetta
Ch’El nu discuorra adüna be dad incendis!

Lumbard
„Pudaina?“

Farrèr
Pront. –

Tuots sezzan là, Farrèr tegna ad Anna clos cunter sai.

Lumbard
ÜNPERÜN! ÜNPERÜN!

Babetta
Teofil - ?

Franc
Quietezza!

Babetta
Quai vaina vis a Salzburg.

Lumbard
FRANC! FRANC!

Franc
Eu chat quai grondius co cha’l fa quai.

Lumbard
FRANC! FRANC!

Farrèr
El sto dumandar, chi est tü?

Franc
Eu?

Farrèr
Uschigliö nu vain el liber da seis text.

Lumbard
ÜNPERÜN! FRANC!

Franc
Dimena: - Chi sun eu?

Babetta
Na! Tü stoust bainschi dumandar chi ch’el saja,

Franc
Aha, uschea:

Lumbard
NU DUDIVAT A MAI?

Farrèr
Na, Pep, amo üna jada da prüma!

Els as mettan sü in ün’otra posiziun.

Lumbard
ÜNPERÜN! FRANC!

Babetta
Est tü – per exaimpel – la mort?

Franc
Stincals!


64
Babetta
Che pudessa’l lura amo esser?

Franc
Tü stoust dumandar: Chi est tü? El pudess eir esser il spiert da Hamlet. O lura
il giast da crap, sast. O lura quel tip, co ha’l darcheu nom: il collavuratur da
Macbeth...

Lumbard
CHI AM CLOMA?

Farrèr
Inavant.

Lumbard
FRANC TEOFIL!

Babetta
Til dumonda tantüna tü, el discuorra cun tai.

Lumbard
NU DUDIVAT A MAI?

Franc
Chi est tü, dimena’

Lumbard
EU SUN IL SPIERT  - DA VASAL.

Babetta saglia in pè e sbraia.

Farrèr
Stop!

El stira davent la cuverta da Lumbard.

Tü est ün tottel! Quai nu poust tantüna na far. Vasal! Quai nu va tantüna na.
Vasal es gnü sepuli hoz.

Lumbard
Apunta.

Babetta tegna ils mans davant sia vista.

Farrèr
Mia dama, el nun es quel!

El squassa il cheu pervi da Lumbard.

Co poust tü be esser uschè sainza tact?

Lumbard
I nu’m es gnü adimmaint nügli’oter...

Farrèr
Vasal! Precis a quel! Ün vegl e fidaivel collavuratur da sar Franc, t’impaissa:
Hoz sepuli – quel es amo inter ed intrat, sblach sco üna cuverta da maisa,
albaint e glüschaint sco damast, airi e fraid, mo per metter sü ...

El tschüffa a Babetta per las spadlas.

Pled d’onur, mia dama, el nun es quel.

Lumbard as süainta las süurs.


65
Lumbard
S-chüsa.

Franc
Pigliaina plazza.

Anna
Es quai uossa stat tuot?

Tuots sezzan giò, posa d’ imbarraz.

Franc
Co füssa cun üna pitschna cigara, meis signurs?

El offrischa üna trocla cun cigaras.

Farrèr
Tottel! Uossa vezzast co cha sar Franc trembla ... Grazcha, sar Franc, grazcha!
... Scha tü crajast cha quai saja stat lustig. E tü sast precis: Vasal s’ha miss suot
il fuorn da gas, davo cha nos Teofil ha fat quai ch’el pudaiva far per quist
Vasal. Quattordesch ons til ha’L dat lavur, a quist Vasal, e quai es uossa la
paja!

Franc
Laschain per bun.

Farrèr
Quai es tia paja per l’ocha!

Els preparan lur cigaras.

Lumbard
Lessa chantar alch?

Farrèr
Che?

Lumbard
Alch tudais-ch. „Fuchs, du hast die Gans gestohlen – „

El chanta dad otezzas.

„Fuchs, du hast die Gans gestohlen –, gib sie wieder her – „

Farrèr
Schmetta.

Lumbard
„Gib sie wieder her, sonst wird dich der Jäger holen –„

Farrèr
El es stuorn.

Lumbard
„Mit dem Scheissgewehr.“

Farrèr
Ch’Ella nu taidla gnanca, mia dama.

Lumbard
„Gib sie wieder her,
Sonst wird dich der Jäger holen, mit dem Scheissgewehr!“

Franc
„Scheissgewehr“, quell’es buna.

Tuot ils homens: „Fuchs, du hast die Gans gestohlen – „


66
Els chantan in plüssas vuschs, üna jada fich dad ot, üna jada be dascus, canon in tuottas
variantas, riöz e fraternisaziun cun sbragizi, üna jada üna posa, mo lura cumainza Franc
darcheu a far stincals, fin chi basta.

Franc
Dimena: - Vivai!

Els dozan ils magöls, ed i’s doda sirenas da dalöntsch.

Che es quai stat?

Farrèr
Sirenas.

Franc
Spass a part! –

Babetta
Piromans, piromans!

Franc
Nu sbragir.

Babetta stira avert la fanestra, las sirenas vegnan plü dastrusch, fan üna canera chi va tras
pel ed ossa, e passan speravia.

Almain na pro nus.

Babetta
Ingio pudess quai be esser?

Farrèr
Ingio chi’d es favuogn.

Franc
Almain na pro nus.

Farrèr
 Quai faina pel solit uschea. No fain gnir als pumpiers in ün quartier plü pover a
l’ur da la cità, e plü tard, cur chi cumainza lura propa, es la via da retuorn
bloccada.

Franc
Na, meis signurs, spass a part –

Lumbard
Mo uschea faina quai, spass a part.

Franc
Fini cun quists stincals! Per plaschair. Tuot cun masüra, Els vezzan tantüna,
mia duonna es sblacha per bocc’aint.

Babetta
E tü?!

Franc
 Ed insomma: Sirenas sun sirenas, sur da quai nu suna bun da rier, meis signurs.
Inglur esa a fin, inglur arda, uschigliö nu füssan noss pumpiers in acziun.

Farrèr guarda sün sia ura da bratsch.
Farrèr
No stuvain ir.

Franc
Uossa?


67
Farrèr
I’m displascha.

Lumbard
„Sonst wird dich der Jäger holen ...“

I’s doda amo üna jada las sirenas.

Franc
Fa ün cafè, Babetta!

Babetta sorta.

Ed Ella, Anna, che sta’La qua e püffa?

Anna sorta.

Tanter da nus, meis signurs: I basta e basta. Mia duonna es amalada dal cour.
Nus nu das-chain plü far skerzs sur dad incendis.

Lumbard
No nu fain skerzs, sar Franc.

Farrèr
No eschan piromans.

Franc
Meis signurs, uossa per dal vaira –

Lumbard
Per dal vaira.

Farrèr
Per dal vaira.

Lumbard
Perche nu craja’L a no?

Farrèr
Sia chasa, sar Franc, ha üna posiziun fich favuraivla, quai sto’l incleger:
Tschinch da quists centers d’incendi intuorn il gasometer, chi sun – i’m
displascha – bain controllats, e lapro ün dret favuogn –

Franc
Quai nun es vaira.

Lumbard
Sar Franc! Sch’El craja fingià cha no sajan piromans, perche nu discurrina
avertamaing sur da quai?

Franc fa üna vista sco ün chan bastunà.

Franc
Eu nu crai ch’Els sajan piromans, meis signurs, quai nun es vaira, Els am fan
da tort, eu nu craj ch’Els sajan – piromans...

Farrèr
Sül seri!

Franc
Na! Na, na! Na!

Lumbard
Mo che craja’L lura che cha no sajan?
Franc
Meis – amis ...

Els til cloccan sülla spadla e til laschan là.


68
Ingio giaivat uossa?

Farrèr
Id es ur’e temp.

Franc
Eu As gür, meis signurs, per vaira da Dieu!

Farrèr
Per vaira da Dieu?

Franc
Schi!

El doza seis man e tegna sü la dainta per gürar.

Lumbard
El nu craja in Dieu, nos Jon, tant pac sco El, sar Franc – qua po’L gürar lönch.

Els van vers l’üsch.

Franc
Che n’haja da far per ch’Els am crajan?

El tils sta davant sü per ch’els nu possan sortir.

Farrèr
Ch’El ans detta zurplins.

Franc
Che – dessa?

Farrèr
No nu vain ingüns zurplins plü.

Franc
Eu dess –

Farrèr
Hai. Sch’El nu craja cha no sajan piromans.

Franc
Zurplins?

Lumbard
Sco segn da fiduzcha, manaja’l.

Franc metta seis man in sia s-charsella.

Farrèr
El sta a stübgiar. Vezzast. El sta a stübgiar.

Franc
Quietezza! – mo na davant mia duonna...

Babetta tuorna in stüva.

Babetta
Il cafè es subit pront.

Posa.

Els ston ir?

Franc
Schi, meis amis – id es puchà, mo – important esa, ch’Els hajan badà – Eu nu
less perder blers pleds, meis amis, mo perche nu’ns daina vairamaing dal tü?

Babetta
Hm.


69

Franc
Eu less baiver sün noss’amicizcha da fraternità!

El dà man ad üna butiglia ed ün tiracucuns.

Farrèr
Ch’Ella dia a seis char hom ch’el nu dess per quai plü drivir ingüna butiglia, i
nu vala plü la paina.

Franc ha trat oura il cucun.

Franc
I nu’m es nüglia da massa, meis amis, nüglia da massa, e sch’els vessan amo
ün giavüsch – qualche giavüsch...

El implischa svelt ils magöls e stenda via ils magöls.

Meis amis, faina viva!

Els fan viva.

Teofil. –

El bütscha a Lumbard sülla fatscha.

Lumbard
Pep. –

Franc
Teofil.

El bütscha a Farrèr sülla fatscha.

Farrèr
Jon. –

Els stan in pè e baivan.

E listess, Teofil, no stain ir uossa.

Lumbard
I’ns displascha.

Farrèr
Mia dama.

I’s doda sirenas.

Babetta
Id es stat üna saira agreabla.

I’s doda ils sains da fö.

Farrèr
Be amo alch, Teofil: -

Franc
Che lura?
Farrèr
Tü sast che.

Franc
Scha vus vais ün giavüsch –


70
Farrèr
Ils zurplins.

Anna es entrada cul cafè

Babetta
Anna, che esa?

Anna
Il cafè.

Babetta
Ella es tuot confusa?

Anna
Là davovart – il tschêl, duonna Franc, da la chadafö davent – il tschêl arda...

Id es fingià fich cotschen, cur cha Lumbard e Farrèr fan ün inclin e sortan. Franc sta là,
sblach ed airi.

Franc
Per furtüna nun esa pro nus ... Per furtüna nun esa pro nus ... Per furtüna –

Id aintra il docter fil.

Docter fil.
Eu nu riv plü da taschair.

El piglia our da sia tas-cha dal caput ün scrit e prelegia:

„Il suotsegnà, svess profuondamaing schoccà dals evenimaints, chi succedan güsta e chi sun
eir da nos punct da vista, sco chi’m para, da nomnar be acts criminals, less comunichar la
seguainta spiegaziun a man dal public: - „

Bleras sirenas strasunan, el prelegia ün text detaglià, da qual chi nu’s inclegia gnanca pled,
i’s doda bublöz da chans, sains da fö, sbrais, sirenas lontanas, il brüschlar e schloppinar dal
fö be dastrusch; lura va’l pro Franc e til surdà il scrit.

Eu am distanziesch –

Franc
E?

Docter fil.
Eu n’ha dit quai ch’eu n’ha da dir.

El piglia giò seis ögliers e tils metta insembel

Vezza’L, sar Franc, eu d’eira ün utopist, ün serius e sincer, eu n’ha savü tuot,
quai chi han fat sün palantschin, tuot, be üna chosa na: Quels fan quai our da
püra mania!

Franc
Sar Docter –

Il docter fil. sorta.

El, sar Docter, che dessa far cun quist?
Il docter rampigna sur l’ur dal palc oura e sezza giò illa prüma lingia dal public.

Babetta
Teofil –


71
Franc
Davent è’l.

Babetta
Che hast tü dat a quels? Eu n’ha bain vis! – Zurplins?

Franc
Perche na.

Babetta
Zurplins?

Franc
Scha quels füssan propa piromans, crajast cha quels nu vessan ingüns zurplins?
... Babettina, Babettina!

L’ura da  pè batta, quietezza, la glüm dvainta cotschna, ed i’s doda, intant chi vain s-chür sül
palc: Sains da fö, bublöz da chans, sirenas, canera da tramas chi croudan insembel, tütöz dad
autos, schloppinöz e braschlöz da fö, sbrais, infin cha’l coro as metta sü davant sül palc.

Coro
Sainza sen daja bler, e nüglia nun es plü absurd
co quist’istorgia:
Quella nempe, üna jada iniziada,
ha coppà a blers, oh, mo na a tuots
e nun ha müdà nüglia.

Prüma detonaziun

Manader dal coro

Quai es stat ün gasometer.

Seguonda detonaziun

Coro
Quai chi prevezza nempe minchün,

lönch avuonda,

Listess succeda quai a la fin:

Stüpidità,

chi nu’s lascha uossa mai stüder,

nomnada destin.

Terza detonaziun

Manader dal coro

Amo ün gasometer.

I segua üna seria da detonaziuns sgrischaivlas.

Coro
Disfurtüna a nus! Disfurtüna a nus! Disfurtüna a nus!

Glüm in sala.
 FIN.


72
Teater : „Teofil Franc e’ls piromans“

 da Max Frisch  „Biedermann und die Brandstifter“

Traducziun in rumantsch vallader da Mariachatrina Gisep Hofmann

Scuol, lügl 2005

Il toc teater es gnü giovà da la Gruppa da Teater da Scuol in november 2005, suot la
redschia dad Anna Mathis Nesa


1
L-GOM 1-1
Bazegner, i basta!

Cumedgia in 3 acts

da Bernd Gombold

miss in dialect dad Annamarie Berger

Acturs
4 D/5 H

Purtret
Pauraria, davant chasa

„Eu n’ha adüna dit, ch’eu n’ha ün nosch sentimaint pervi da tias entradas
illegalas.“

Tenor il manjamaint da la extrem spargnusa Magda es seis sör ün sguazzader
ed ün schlabaccar chastör, perquai ch’el ha plaschair vi da seis telefonin, laptop
e seis töf, invezza da güdar fin ch’el crouda intuorn sül bain pauril. Ma il
bazegner furbaz ha amo daplüssas ideas genialas, uschè chi’d es adüna fö suot
il tet sül bain da la famiglia Zangger.

„Schi, schi, eu n’ha bain dit ch’el sta aint in tschuffa da la laina.“

L-GOM 1-1_Bazegner i basta_(vl) y


2

Persunas

Carl Zangger
Carl; furbaz, adüna pront üna resposta, adüna

miss sü per lumparias; 70 – 75 ons

Lena Zangger
sia duonna; üna persuna amabla;ma ün pa persa,

metta bleras robas tanterglioter; 70 – 75

ons

Magda Zangger
Paura; brüt, racra; nu cuvischa nöa a tschels,

bondriusa, aparenza robusta e groba, energica,

vestida a la moda veglia, porta ün fazzöl da cheu,

ca. 50 ons

Paul Zangger
Paur; üna persuna simpla, bainvugliaint, robust,

correct, vesti a la moda veglia, ca. 50 ons

Silvia Zangger
figlia da Magda e Paul; studenta, simpatica e

vestida modern, furbazza, ca. 25 ons

Thomas Berger
ami „secret“ da Silvia; aparenza coola, agreabel,

furbaz, 25 – 30 ons

Fredi Hofer
cumih da sgüranzas e tschüchapuolvras, naïv, per

part maladester (hilflos) e malsvuot, 30 – 50 ons

Heinz Schmid
persuna nöbla da cità, bunas manieras, esistant

(zögerlich) e reservà, 40 – 50 ons

Nora Schmid
sia duonna; arroganta, vestida extravagant, do-

minanta, es oura süls raps, 40 – 50 ons

L-GOM 1-1_Bazegner i basta_(vl) y


3

1 act

1. scena

Carl, Lena, Paul, Magda

Magda e Paul sezzan a dretta pro la maisa. Be 2 tazzas e per minchün üna fletta
pan. Ils genituors sezzan a schnestra vi da la maisa bain cuvernada cun da
tuottas sorts.

Magda
Dai! Paul! Di a teis bap ch’el pudess pachificamaing amo l’avurar.
Meis bap ha lavurà fin cun 75 sco ün mez nar fin ch’el es croudà
intuorn e stat mort. Ma, da quai nu po capitar a quel via là.

Carl
Cun uschè üna figlia croudess eir eu plü jent intuorn mort sco viver
inavant!

Magda
Almain pudessa’l ir amo in stalla. Di quai ad el! Mo quel tuonda
plü jent il chül da las muos-chas e passainta seis temp cun quists
s-chierps moderns. Eu n’ha fingià adüna dit: a quel as vezza be là
ingio chi’d es fingià fat la lavur ed ingio chi nun es amo gnü mangià
tschaina.

Paul
(dorma, ha trat seis chapè da strom sur la fatscha giò, sgroffla)

Carl
Lena, di ad ella, cha scha no füssan dependents da sia tschaina,
schi füssna fingià dalönch morts da la fom. Quella bavess eir amo
davent il lat dal giat our da spüra racrezza.

Lena
(tschögna da schi cul cheu, fa culs spaits) Schi, schi... morts.

Magda
Paul, perche douvra teis bap cun bod 75 ons amo ün da quists
telefonins moderns, ün computer ed ün töf risch nouv? Quai es
büttà ils raps our da fanestra. Quel dess pachific spargnar. Be chi
chi spargna po far sü alch. (squassa a Paul) Dai! Til di quai!

Paul
(tira cuort ün sigl) Hääää.... che? Ahhh... bap tü hast dodi svessa
che ch’ellla ha dit. (dorma inavant)

Carl
Mamma, di a quella, cha avant co chi tschüffan üna bancanota da
mai, fetscha sü tuot al sunteri da chans oura Cuoira.

L-GOM 1-1_Bazegner i basta_(vl) y


4
Lena
(dà amo adüna dal cheu da schi) Hai, hai.... sunteri.....

Magda
Quai til craja be subit! Uschè perfid scho cha’l es! Paul, perche
douvra quel ün töf cun barchetta? (squassa darcheu a Paul) Di eir
tü uossa alch!

Paul
(tira cuort ün sigl) Ähhhh.... hai... el ha dodi svessa. (dorma
inavant)

Carl
Mamma, di ad ella, cha quai nu tilla va pro ün spadütsch bletsch.
E di ad ella.....

Lena
(dà oura ün sigl) O dalur, in nom da Dieu....

Carl
(cun pissers) Lena, che esa cun tai?

Lena
O dalur, a mai es croudà giò ün’anza.

Carl
(surlevgià) Quai nun es uschè mal. Vè, mia chara, eu main a tai
amo ün cappuccino. (davent a schnestra culla tazza)

Magda
Uossa va’l darcheu per uschè ün cappuccino our da sia nouva
maschina da cafè chi ha cuostü 900 francs! E lapro amo patis-
seria frais-cha dal furner! E quai immez l’eivna! (squassa a Paul)
Paul, sto quai esser? Nu basta a quels ün cafè da filter ed ün toc
pan bognà l’aint sco a no? (bogna ün toc pan dür aint la tazza e
mangia)

Carl
(vain cun üna tazza ed üna tschigulattina) So... eu at n’ha güsta
manà eir üna tschigulattina.

Paul
(guarda arsantà) Hm... eu vess eir jent uschè üna dutscha....

Magda
(til crouda aint il pled) Nu voust!!! O hast tü forsa listess jertà ils
gens sguazzuss da teis bap? Da quista roba dutscha as vaina be
gross. A la fin nu rivast plü aint in teis büschmaint da nozzas. E
quel douvraina per ir insacura a funeral. (tschögna vers Carl e
Lena) E dal rest as tschüffa da quista roba dutscha be daints
marschs. E lura as stoja ir per gronds cuosts pro’l daintist. La
chascha d’amalats nu paja bod plü nöa landervia.

Carl
Quella nu douvra ün daintist, dimpersè ün cuafför. Quella ha
zaiglas sün seis daints! (gioda seis toc dutsch. Paul til contaimpla
e licha ils mustabs. Carl til bütta via ün toc a la zoppada.)

L-GOM 1-1_Bazegner i basta_(vl) y


5
Lena
Schi, schi, zaiglas.....

Magda
Trar giò curajas, mas-char e traguonder, quai es tuot quai cha
quel fà tuotta dir! (severa) Paul, che mangiast tü quà?

Paul
(zoppa) Nöa.

Magda
(til piglia davent) Varda pro! Uossa cumainza e quist cun seis
sguazzöts! Quist spargnaina! Nossa Silvia tuorna hoz our d’Italia.
(dascus cun Paul) Varda cha tü tschüffast amo ün. Quists duos
vegliets nu douvran uschè bler da quista roba.

Paul
(piglia la gasetta, sföglia cun noscha glüna) Magda, nu füssa
planet temp cha no abonain svessa la gasetta? Adüna quella da
bap dal di avant!

Magda
Ün’agna gasetta? Aint in quista nu sta scrit nöa oter sco aint in
sia. Quel sta sü mincha di a las quatter e mezza be per avair sco
prüm la gasetta. E quai be perquai ch’el nu tilla cuvischa a no.

Carl
Eu tilla paj eir, brüt. Tü est uschè raccra, cha tü sgrattessast eir
amo oura ils custabs, schi tils pudess mangiar.

Lena
Schi, schi, mangiar.....

Paul
(legia) Tadlai üna jada. Quists scrivan sur d’üna seria dad invöls
in nossa regiun. Ils lader han svalischà fingià ün per chasas.
Magda, serra la porta e las fanestras cur cha no eschan sülla
prada.

Carl
Be ingüns pissers! Tia duonna es megldra sco mincha chan da
guardgia!

Magda
Pro no nu daja eir nöa da tour. Ils laders dessan meglder verrer
pro quels là via. Per che douvra quel uschè ün töf ed ün telefonin
modern?

Paul
Nö cumanzar darcheu cun quist tema! I sun seis raps.

Magda
Seis raps?! Otra glied in sia età han ramassà lur raps, per cha’ls
jertaivel han alch da partir. Ma quel quel sguazza tuot. E quai be
per rabgiantar a no. Töf e telefonin- che voul quel cun quai?

L-GOM 1-1_Bazegner i basta_(vl) y


6
Carl
Per partir, cur ch’eu n’ha avuonda da tai! Ed il telefon per dis-
rcuorer cun glieud normala. E precis quai fetscha uossa! (metta
aint il nommer aint il telefonin e va oura a schnestra)

Magda
Uschè ün sguazzöts! Is telefona forsa a seis anniversar o a Nadal,
ma nö immez l’on o dafatta immez l’eivna! (va a schnestra e piglia
ils tocs dutschs cun sai) Nona, quists nu fan inamöd na bain a tai.
(a Paul) Uschè üna lunga posa da cafè! Dai, no giain our’il chomp
pro las carottas!

Lena
Hai, hai, carottas....

Paul
(suosda) Schmetta da stressar! No nu sezzain gnanca amo desch
minuts.

Magda
Schi gess davo tai e teis bap chastör, schi nu füssan las carottas
gnanca amo missas. Dai, uossa! Nona, tü restast sezzada giò e nu
fast ingünas tottlarias. Adüna bain far culs spaits.

Magda/Paul (oura a dretta)

2. scena

Lena, Carl

Lena
Schi, schi, far culs spaits....

Carl
(vain aint a schnestra cul telefonin) Es quist dragun raccer tant-
üna davent?

Lena
Chi?

Carl
Nossa brüt, chi oter!

Lena
Vaina no üna brüt?

Carl
Mamma! Magda, la duonna da Paul! Co ha quel maridà ad uschè
üna femna? Hoz est darcheu ferm invliduossa!

Lena
Ahhh.... Magda! As vaivat darcheu üna jada dispittats? Eu nu n’ha
gnanca dodi quai.

Carl
Cun quella as pudessa dispittar di e not.

L-GOM 1-1_Bazegner i basta_(vl) y


7

Lena
Schi, schi, dispittar.... (tegna sü ün chitschol fat culs spaits)

Carl
Che dà quist? Quist chitschol es bler massa lung!

Lena
Chitschol? O dalur! Eu n’ha cret ch’eu fetsch ün schal. I vain
bainbod l’inviern. O dalur, meis cheu....

Carl
(squassa il cheu) No vain stà! (tilla brancla) Sast che? Fa be ina-
vant teis chitschol. Teis chitschols sun ils plü chods chi dà. E per
ir cul töf, saja da douvrar chitschols lungs, quels tegnan bel chod.

Lena
Chi voul ir cul töf?

Carl
Eu n’ha ün töf. Quai at n’haja dit fingià tschient jadas.

Lena
Ahhh.... uschedas. (muossa sül telefonin) E che es quist per ün
aparat?

Carl
Ün telefonin! At n’haja eir fingià dit tschient jadas. Varda üna jada,
nossa abiadia ha scrit ün e-mail cun fotografia our d’Italia. Seis
ami es eir sü.

Lena
So, so.... seis ami ha nom Emil.

Carl
Na, nö Emil! Ün e-mail ha’la tramiss cun üna fotografia. Ella e seis
ami. Our d’Italia. E tuot quai es aint in quist aparatin. (muossa sül
telefonin)

Lena
Aha?! Emil es uschè pitschen, ch’el ha lö aint in quist aparatin?
Tipic talians!

Carl
Na, na, na! Ella stübia là. Quai n’haja eir fingià dit tschient jadas
a tai. In Italia.

Lena
Lura listess talian.

Carl
Sast che? Laschain quai. Sast che, mamma? No giain quist’eivna
chi vain, in chaschiun da nossas nozzas d’or, cul töf e la barchet-
ta in Italia.

Lena
Nozzas d’or? Chi?

Carl
Ohhhh....! Mamma... Eu e....

L-GOM 1-1_Bazegner i basta_(vl) y


8
Lena
(consternada) Tü??? Cun chi?

Carl
Cun tai!! Cun chi oter. No eschan uossa bod tschinquant’ons
maridats.

Lena
Che? Tschinquant’ons maridats? Chi tegn’oura fingià uschè lönch
insembel?

Carl
Tü ed eu! No vain bod nozzas d’or.
Lena
Che? No duos? Quai nu po esser. Lura füssan no maridats fingià
tschinquant’ons.

Carl
Quai eschna eir! Tschinquant’ons maridats. Tü ed eu.

Lena
(nu po crajer) No duos? Per l’amur da Dieu. Scha quai füss vaira,
schi vessna bod nozzas d’or.

Carl
Precis quai vaina tantüna! Nozzas d’or! Maridats tschinquant’ons!
Tü ed eu!

Lena
Tü nun hast da dir tuot duos jadas. Eu incleg bain che cha tü
disch.

Carl
Bun. E perquai giaina no duos davent cul töf e la barchetta. Là,
ingio cha no eschan stats avant tschinquant’ons  viadi da nozzas.

Lena
Ir davent? No duos? Perche quai?

Carl
(disperà) Perquai cha no eschan daspö tschinquant’ons.... ach,
laschain quai. Important esa ch’eu at n’ha jent amo adüna uschè
ferm sco dal prüm di davent – eir scha tü vainst adüna plü invli-
duossa.

Lena
Eu? Invliduossa? Tü est forsa invliduos. Uschigliö pensessast üna
jada landervia cha no vain bainbod nozzas d’or. Quia improuva
üna jada, at plascha il schal?

Is doda canera our da chasa

Carl
Lena, sta quietta üna jada. Dodast quist? Tschels duos han bain
dit chi van our’il chomp.

Lena
Schi, schi, carottas.....

L-GOM 1-1_Bazegner i basta_(vl) y


9
Carl
Carottas? Ahhh.... uschè! (ria) Quels duos nu faran immez il di....
quai gnanca nu s’affà pro Magdta – e Nadal nun esa neir, ha, ha
.... eu vard per sgürezza üna jada. (va aint in chasa)

3. scena

Lena, Fredi

Lena
(il telefonin sclingia) Ohh, dalur, che esa uossa cun quist aparat?
Quai es dalsgüra Emil. (dà cul man üna lasura) Tü restast uossa
aint a quà, bap nun ha uossa temp! (schmetta da sclingiar) Almain
incleg’na nossa lingua, quists talians. (fa inavant culs spaits)

Fredi
(da schnestra cun ün cofferin dad actas ed üna tas-cha gronda)
Allegra, la dama. Es sar Zangger senior forsa quà? Eu stess
urgiaint discuorrer cun el.

Lena
Chi es el? Forsa Emilio d’Italia? Quai es i svelt!

Fredi
(s’inclina) Ella permetta, Fredi Hofer.

Lena
(ria) Fredi Hofer, che charin. Quai nu tuna gnanca zich talian.

Fredi
Ün scerzin. Dimena, Fredi Hofer da la sgüranza Rexa-Corrupta. No
eschan üna società d’aczias e daspö ons fingià cun success sün
quist chomp. (tilla muossa ün prospect) Quia, ch’ella guarda svess.
Pro’l privel d’imbruogliar eschna daspö ons sün plazza ün da tuot
las
sgüranzas
controlladas.
Ch’ella
legia
svessa
ed
independentamaing nos prospect.

Lena
So, so, el venda gasettas? No vain fingià üna.

Fredi
Na, na, mia dama. Eu vend sgüranzas. Sia quai divorzis, acci-
daints o mort – no sgürain tuot, pigliand oura jertas. Perche schi’s
es üna jada mort, as haja stainta e fadia culs jertavels, ha, ha.
Craja ella, ch’ella es sgürada avuonda, chara duonna? I’s valüta
nempè tuot fos!  Ch’ella legia pür, che chi sta aint illa bro-schüra
sur da la sgürezzas sgüradas.

Lena
Sun las gasettas ch’el venda in rumantsch o talian?

Fredi
(ria artifizial) Nö gasettas. Sgüranzas! E sur da quai as tratta eir
aint in quist cudaschet. Fin chi vain il patrun chasa, lessa jent
discuorrer cun ella sur da sias sgüranzas.

L-GOM 1-1_Bazegner i basta_(vl) y


10

Lena
Schi, schi.... ch’el discuorra pür, sch’eu pos intanta far inavant culs
spaits es quai a mai istess. Ma in rumantsch. Eu nu sà talian. Co
es vairamaing l’ora in Italia?

(is doda co ch’ün töf va)

Fredi
Dalsgüra bel, mia dama. Ma eu less uossa plü jent spiegar nossa
sporta. Quà vessna nossa sporta cumpraisa intuorn-ed-intuorn per
cliaints d’età avanzada. Da la chüra suplamentara fin pro’ls cuosts
da murir. Eu tilla pudess offrir üna sporta da giubileum. Ch’ella
legia svessa....

Lena
Ahhh.... interessant. Quant cuosta uschè üna gasetta?

Fredi
(perda la nerva) Nö la gasetta.... (intuna) Eu vend sgüranzas.

Lena
Schi, schi.... quant lönch venda’l fingià gasettas?

Fredi
(stordscha ils ögls) Ahm... eu craj cha no spettain cul tema sgü-
ranzas fin cha sar Zangger es quà. Tja, chara duonna, uschè am
vaja cun blers cas. Co as discha: „Intant cha l’hom pels palperis
po pisserar, la duonna cul revier es fatschendà“. E perquai vessa
eir alch per ella. Sco cha’l destin voul, venda dasper sgüranzas eir
amo tschüchapuolvras. (paketta our da la tas-cha ün tschü-
chapuolvra) Pro quist tema as vaina bler plü svelt in discuors cul-
las duonnas e las visitas in chasa nu sun per nöa.

Lena
So, so... la gasetta as tschüffa gratuit. Lura piglia üna.

Fredi
Eu rapreschaint la firma „tschüchomat“ e tilla pudess offrir üna
sporta incredibla. Tschüchomat 3000. „Es la chasa amo uschè
malnetta, as regla quai cun sveltezza“ „Merda, puolvra e porcha-
ria – cun tschüchomat sur da quai be as ria“. (ria) Uschè simpel
es quai. E tuot quai pel predsch sensaziunal da 2'999.—francs.
Schi’s paja bar, daja trais pertchient sconto, e perquai ch’ella es,
survain’la amo tschinch sachins gratuit lapro.

Lena
Pro la gasetta?

Fredi
Na! Nö gasettas, dimpersè sgüranzas. Sgüranzas e tschüchapuol-
vras. Ha’la uossa inclet quai?

Lena
Ahh... uschè.... sgüranzas.

L-GOM 1-1_Bazegner i basta_(vl) y


11
Fredi
(tacha il tschüchapuolvra vi da la forza, preschainta il tschücha-
puolvra e sigliotta intuorn cun el) „Es mammi üna jada in let cun
stalvera, tschücha „tschüchi“ sainza canera“. (ria) Tilla n’haja
persvasa, mia chara dama?

Lena
Ahhh..... uossa n’haja inclet. El sgüra tschüchapuolvras.

Fredi
Na! Ed amo üna jada na! Eu tschüch sgüranzas... ähm... eu cumpr
sgüranzas e tschüchapuolvras.... ähm.... eu tils vend na-
türalmaing. Uossa am fa’la gnir tuot confus, chara duonna.

Lena
Meis tschüchapuolvra po’l eir cumprar, quel nu tschücha nempe
plü uschè inandret. E til main üna jada. Ch’el stenda üna jada la
bratscha e tegna mia lana. Ma nö far aint nufs. (til splaja lana in-
tuorn la bratscha) Sa’l, eu stoss amo finir quist schal per meis
hom. (va a schnestra in chasa)

Fredi
(tegna ferm la lana) Quista duonnetta es ün pa dür d’uraglia, ma
eu n’ha il sentimaint ch’eu fetsch hoz amo ün bun affar. (is doda
da dalönch la sirena d’ambulanza) Ou... che sarà be mâ capità?

Lena
(da schnestra cul tschüchapuolvra ed üna butiglia ed ün magöl)
Chi es el darcheu? E che venda’l?

Fredi
Fredi Hofer. Tschüchapuolvras e sgüranzas. Per la tschientavla
jada.

Lena
Ahhh.... uossa am vaina darcheu adimaint. Quia es il tschücha-
puolvra e quia n’haja manà amo alch da baiver. (metta sü) E cul
spaits fa’l eir amo? O venda’l be la lana?

Fredi
Grazia, fich gentil da della. (baiva malsvuot, amo adüna plajà sü
la lana) Quist es uossa dimena seis tschüchapuolvra. (controlla il
tschüchapuolvra, la corda as splaja intuorn la lana)  Quist es  im-
pussibel.

Lena
Hai, hai, e tschüchar nu tschücha’l eir nö plü bain.

Fredi
(plain spranza) Lura vessa üna buna occasiun per ella.

Lena
Üna sgüranza pel tschüchapuolvra? (metta sü amo üna jada da-
baiver)

L-GOM 1-1_Bazegner i basta_(vl) y


12
Fredi
Na, na, na! Ün nouv tschüchapuolvra ed üna sgüranza sch’ella
voul. Ch’ella varda üna jada. (paketta oura ün prospect da sia tas-
cha, sgurdibla adüna daplü culla lana)

Lena
Ed üna gasetta?

Fredi
(schnervà) Eu nu vend gasettas!!

Lena
Ma el tillas sgüra, o?

Fredi
Schi.... ähm... na, eu nu sgür gasettas, dimpersè eu tillas vend...

Ähm... eu sgür ad ella!

Lena
Sgürar a mai? Per leger la gasetta o per far il tschüchapuolvra?

Fredi
Na, na , na ed amo üna jada na! Ch’ella chapischa üna jada: EU
nu n’ha dachefar nöa cun gasettas!

Lena
Perche cumpra’l lura ellas?

Fredi
(as tira pels chavels, sgurdibla amo daplü la lana) Cha schmala-di
sia quista lana! Ch’ella taidla bain, chara duonna. Eu tilla pos
vender ün tschüchapuolvra ed eu tilla pos offrir üna sgüranza. Nö
daplü e nö damain. Ha’la inclet quai?

Lena
Hai, ma eu pigliess plü jent üna gasetta. Baiva’l amo alch?

Fredi
Eu vegn amo a sbatter! Ingüna gasetta! Eu vend tschüchapuolv-
ras e sgüranzas. Ed ingüna lana spacata... (tilla voul tour giò, quai
chi nu reuschischa, tira il tschüchapuolvra davo sai, i’l qual el resta
es eir pichà, baiva our da la butiglia, as lascha croudar sün üna
sopcha, s-charpa ün prospect, cridont) Ch’ella taidla, eu nu pos
sgürar tschüchapuolvras ruots.

Lena
Pouvret! Da che viva’l lura? (til glischa il cheu) Vezza’l, lura sto’l
vender gasettas. Ch’el vain cun mai, lura til deliberaina da la lana.

Fredi
(disperà) Schi, grazia.... hics.... e quista roba es dal rest buna.

Lena
Aint in chasa n’haja amo alch plü bun per baiver sco quist licör da
parmuoglias. (cun ir) Ch’el am dia, quant cuosta uschè üna
gasetta? (tuots duos oura)

4. scena

L-GOM 1-1_Bazegner i basta_(vl) y